pli: Tena kho pana samayena āyasmā upanando sakyaputto chabbaggiyehi bhikkhūhi saddhiṁ bhaṇḍanakato hoti.


layer: root

title_pli: Theravāda Vinaya Mahāvibhaṅga

pli: So sañcetanikaṁ sukkavissaṭṭhiṁ āpattiṁ āpajjitvā saṅghaṁ tassā āpattiyā parivāsaṁ yāci.


pli: Tassa saṅgho tassā āpattiyā parivāsaṁ adāsi.


pli: Tena kho pana samayena sāvatthiyaṁ aññatarassa pūgassa saṅghabhattaṁ hoti.


pli: So parivasanto bhattagge āsanapariyante nisīdi.


pli: Chabbaggiyā bhikkhū te upāsake etadavocuṁ—


pli: “eso, āvuso, āyasmā upanando sakyaputto tumhākaṁ sambhāvito kulūpako; yeneva hatthena saddhādeyyaṁ bhuñjati teneva hatthena upakkamitvā asuciṁ mocesi.


pli: So parivasanto āsanapariyante nisinno”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhussa duṭṭhullaṁ āpattiṁ anupasampannassa ārocessantī”ti …pe…


pli: “saccaṁ kira tumhe, bhikkhave, bhikkhussa duṭṭhullaṁ āpattiṁ anupasampannassa ārocethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhussa duṭṭhullaṁ āpattiṁ anupasampannassa ārocessatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhussa duṭṭhullaṁ āpattiṁ anupasampannassa āroceyya, aññatra bhikkhusammutiyā, pācittiyan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Bhikkhussāti


pli: aññassa bhikkhussa.


pli: Duṭṭhullā nāma āpatti—


pli: cattāri ca pārājikāni, terasa ca saṅghādisesā.


pli: Anupasampanno nāma


pli: bhikkhuñca bhikkhuniñca ṭhapetvā avaseso anupasampanno nāma.


pli: Āroceyyāti


pli: āroceyya itthiyā vā purisassa vā gahaṭṭhassa vā pabbajitassa vā.


pli: Aññatra bhikkhusammutiyāti


pli: ṭhapetvā bhikkhusammutiṁ.


pli: Atthi bhikkhusammuti āpattipariyantā, na kulapariyantā.


pli: Atthi bhikkhusammuti kulapariyantā, na āpattipariyantā, atthi bhikkhusammuti āpattipariyantā ca kulapariyantā ca, atthi bhikkhusammuti neva āpattipariyantā na kulapariyantā.


pli: Āpattipariyantā nāma


pli: āpattiyo pariggahitāyo honti— “ettakāhi āpattīhi ārocetabbo”ti.


pli: Kulapariyantā nāma


pli: kulāni pariggahitāni honti— “ettakesu kulesu ārocetabbo”ti.


pli: Āpattipariyantā ca kulapariyantā ca nāma


pli: āpattiyo ca pariggahitāyo honti, kulāni ca pariggahitāni honti— “ettakāhi āpattīhi ettakesu kulesu ārocetabbo”ti.


pli: Neva āpattipariyantā na kulapariyantā nāma


pli: āpattiyo ca apariggahitāyo honti, kulāni ca apariggahitāni honti— “ettakāhi āpattīhi ettakesu kulesu ārocetabbo”ti.


pli: Āpattipariyante yā āpattiyo pariggahitāyo honti, tā āpattiyo ṭhapetvā aññāhi āpattīhi āroceti, āpatti pācittiyassa.


pli: Kulapariyante yāni kulāni pariggahitāni honti, tāni kulāni ṭhapetvā aññesu kulesu āroceti, āpatti pācittiyassa.


pli: Āpattipariyante ca kulapariyante ca yā āpattiyo pariggahitāyo honti, tā āpattiyo ṭhapetvā yāni kulāni pariggahitāni honti, tāni kulāni ṭhapetvā aññāhi āpattīhi aññesu kulesu āroceti, āpatti pācittiyassa.


pli: Neva āpattipariyante na kulapariyante, anāpatti.


pli: Duṭṭhullāya āpattiyā duṭṭhullāpattisaññī anupasampannassa āroceti, aññatra bhikkhusammutiyā, āpatti pācittiyassa.


pli: Duṭṭhullāya āpattiyā vematiko anupasampannassa āroceti, aññatra bhikkhusammutiyā, āpatti pācittiyassa.


pli: Duṭṭhullāya āpattiyā aduṭṭhullāpattisaññī anupasampannassa āroceti, aññatra bhikkhusammutiyā, āpatti pācittiyassa.


pli: Aduṭṭhullaṁ āpattiṁ āroceti, āpatti dukkaṭassa.


pli: Anupasampannassa duṭṭhullaṁ vā aduṭṭhullaṁ vā ajjhācāraṁ āroceti, āpatti dukkaṭassa.


pli: Aduṭṭhullāya āpattiyā duṭṭhullāpattisaññī, āpatti dukkaṭassa.


pli: Aduṭṭhullāya āpattiyā vematiko, āpatti dukkaṭassa.


pli: Aduṭṭhullāya āpattiyā aduṭṭhullāpattisaññī, āpatti dukkaṭassa.


pli: Anāpatti—


pli: vatthuṁ āroceti no āpattiṁ,


pli: āpattiṁ āroceti no vatthuṁ,


pli: bhikkhusammutiyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ratanavagga


pli: 90. Kaṇḍuppaṭicchādisikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhagavatā bhikkhūnaṁ kaṇḍuppaṭicchādi anuññātā hoti.


pli: Chabbaggiyā bhikkhū—


pli: “bhagavatā kaṇḍuppaṭicchādi anuññātā”ti appamāṇikāyo kaṇḍuppaṭicchādiyo dhārenti;


pli: puratopi pacchatopi ākaḍḍhantā āhiṇḍanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū appamāṇikāyo kaṇḍuppaṭicchādiyo dhāressantī”ti …pe…


pli: “saccaṁ kira tumhe, bhikkhave, appamāṇikāyo kaṇḍuppaṭicchādiyo dhārethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, appamāṇikāyo kaṇḍuppaṭicchādiyo dhāressatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Kaṇḍuppaṭicchādiṁ pana bhikkhunā kārayamānena pamāṇikā kāretabbā.


pli: Tatridaṁ pamāṇaṁ—dīghaso catasso vidatthiyo, sugatavidatthiyā; tiriyaṁ dve vidatthiyo.


pli: Taṁ atikkāmayato chedanakaṁ pācittiyan”ti.


pli: Kaṇḍuppaṭicchādi nāma


pli: yassa adhonābhi ubbhajāṇumaṇḍalaṁ kaṇḍu vā pīḷakā vā assāvo vā thullakacchu vā ābādho, tassa paṭicchādanatthāya.


pli: Kārayamānenāti


pli: karonto vā kārāpento vā. Pamāṇikā kāretabbā.


pli: Tatridaṁ pamāṇaṁ— dīghaso catasso vidatthiyo, sugatavidatthiyā; tiriyaṁ dve vidatthiyo.


pli: Taṁ atikkāmetvā karoti vā kārāpeti vā, payoge dukkaṭaṁ.


pli: Paṭilābhena chinditvā pācittiyaṁ desetabbaṁ.


pli: Attanā vippakataṁ attanā pariyosāpeti, āpatti pācittiyassa.


pli: Attanā vippakataṁ parehi pariyosāpeti, āpatti pācittiyassa.


pli: Parehi vippakataṁ attanā pariyosāpeti, āpatti pācittiyassa.


pli: Parehi vippakataṁ parehi pariyosāpeti, āpatti pācittiyassa.


pli: Aññassatthāya karoti vā kārāpeti vā, āpatti dukkaṭassa.


pli: Aññena kataṁ paṭilabhitvā paribhuñjati, āpatti dukkaṭassa.


pli: Anāpatti—


pli: pamāṇikaṁ karoti,


pli: ūnakaṁ karoti,


pli: aññena kataṁ pamāṇātikkantaṁ paṭilabhitvā chinditvā paribhuñjati,


pli: vitānaṁ vā bhūmattharaṇaṁ vā sāṇipākāraṁ vā bhisiṁ vā bibbohanaṁ vā karoti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ratanavagga


pli: 91. Vassikasāṭikāsikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bhagavatā bhikkhūnaṁ vassikasāṭikā anuññātā hoti.


pli: Chabbaggiyā bhikkhū—


pli: “bhagavatā vassikasāṭikā anuññātā”ti appamāṇikāyo vassikasāṭikāyo dhārenti.


pli: Puratopi pacchatopi ākaḍḍhantā āhiṇḍanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū appamāṇikāyo vassikasāṭikāyo dhāressantī”ti …pe…


pli: “saccaṁ kira tumhe, bhikkhave, appamāṇikāyo vassikasāṭikāyo dhārethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, appamāṇikāyo vassikasāṭikāyo dhāressatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Vassikasāṭikaṁ pana bhikkhunā kārayamānena pamāṇikā kāretabbā.


pli: Tatridaṁ pamāṇaṁ—dīghaso cha vidatthiyo, sugatavidatthiyā; tiriyaṁ aḍḍhateyyā.


pli: Taṁ atikkāmayato chedanakaṁ pācittiyan”ti.


pli: Vassikasāṭikā nāma


pli: vassānassa catumāsatthāya.


pli: Kārayamānenāti


pli: karonto vā kārāpento vā. Pamāṇikā kāretabbā.


pli: Tatridaṁ pamāṇaṁ— dīghaso cha vidatthiyo, sugatavidatthiyā; tiriyaṁ aḍḍhateyyā.


pli: Taṁ atikkāmetvā karoti vā kārāpeti vā, payoge dukkaṭaṁ.


pli: Paṭilābhena chinditvā pācittiyaṁ desetabbaṁ.


pli: Attanā vippakataṁ attanā pariyosāpeti, āpatti pācittiyassa.


pli: Attanā vippakataṁ parehi pariyosāpeti, āpatti pācittiyassa.


pli: Parehi vippakataṁ attanā pariyosāpeti, āpatti pācittiyassa.


pli: Parehi vippakataṁ parehi pariyosāpeti, āpatti pācittiyassa.


pli: Aññassatthāya karoti vā kārāpeti vā, āpatti dukkaṭassa.


pli: Aññena kataṁ paṭilabhitvā paribhuñjati, āpatti dukkaṭassa.


pli: Anāpatti—


pli: pamāṇikaṁ karoti,


pli: ūnakaṁ karoti,


pli: aññena kataṁ pamāṇātikkantaṁ paṭilabhitvā chinditvā paribhuñjati,


pli: vitānaṁ vā bhūmattharaṇaṁ vā sāṇipākāraṁ vā bhisiṁ vā bibbohanaṁ vā karoti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pācittiyakaṇḍa


pli: Ratanavagga


pli: 92. Nandasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā nando bhagavato mātucchāputto abhirūpo hoti dassanīyo pāsādiko caturaṅgulomako bhagavatā.


pli: So sugatacīvarappamāṇaṁ cīvaraṁ dhāreti.


pli: Addasaṁsu kho therā bhikkhū āyasmantaṁ nandaṁ dūratova āgacchantaṁ.


pli: Disvāna—


pli: “bhagavā āgacchatī”ti āsanā vuṭṭhahanti.


pli: Te upagate jānitvā ujjhāyanti khiyyanti vipācenti—


pli: “kathañhi nāma āyasmā nando sugatacīvarappamāṇaṁ cīvaraṁ dhāressatī”ti …pe…


pli: “saccaṁ kira tvaṁ, nanda, sugatacīvarappamāṇaṁ cīvaraṁ dhāresī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, nanda, sugatacīvarappamāṇaṁ cīvaraṁ dhāressasi.


pli: Netaṁ, nanda, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu sugatacīvarappamāṇaṁ cīvaraṁ kārāpeyya atirekaṁ vā, chedanakaṁ pācittiyaṁ.


pli: Tatridaṁ sugatassa sugatacīvarappamāṇaṁ—dīghaso nava vidatthiyo, sugatavidatthiyā; tiriyaṁ cha vidatthiyo.


pli: Idaṁ sugatassa sugatacīvarappamāṇan”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Sugatacīvarappamāṇaṁ nāma


pli: dīghaso nava vidatthiyo, sugatavidatthiyā; tiriyaṁ cha vidatthiyo.


pli: Kārāpeyyāti


pli: karoti vā kārāpeti vā, payoge dukkaṭaṁ.


pli: Paṭilābhena chinditvā pācittiyaṁ desetabbaṁ.


pli: Attanā vippakataṁ attanā pariyosāpeti, āpatti pācittiyassa.


pli: Attanā vippakataṁ parehi pariyosāpeti, āpatti pācittiyassa.


pli: Parehi vippakataṁ attanā pariyosāpeti, āpatti pācittiyassa.


pli: Parehi vippakataṁ parehi pariyosāpeti, āpatti pācittiyassa.


pli: Aññassatthāya karoti vā kārāpeti vā, āpatti dukkaṭassa.


pli: Aññena kataṁ paṭilabhitvā paribhuñjati, āpatti dukkaṭassa.


pli: Anāpatti—


pli: ūnakaṁ karoti,


pli: aññena kataṁ paṭilabhitvā chinditvā paribhuñjati,


pli: vitānaṁ vā bhūmattharaṇaṁ vā sāṇipākāraṁ vā bhisiṁ vā bibbohanaṁ vā karoti,


pli: ummattakassa,


pli: ādikammikassāti.


pli: Nandasikkhāpadaṁ niṭṭhitaṁ dasamaṁ.


pli: Ratanavaggo navamo.


pli: Tassuddānaṁ


pli: Rañño ca ratanaṁ santaṁ,


pli: sūci mañcañca tūlikaṁ;


pli: Nisīdanañca kaṇḍuñca,


pli: vassikā sugatena cāti.


pli: Uddiṭṭhā kho, āyasmanto, dvenavuti pācittiyā dhammā.


pli: Tatthāyasmante pucchāmi—


pli: “kaccittha parisuddhā”?


pli: Dutiyampi pucchāmi—


pli: Tatiyampi pucchāmi—


pli: Parisuddhetthāyasmanto, tasmā tuṇhī, evametaṁ dhārayāmīti.


pli: Khuddakaṁ samattaṁ.


pli: Pācittiyakaṇḍaṁ niṭṭhitaṁ.


pli: Theravāda Vinaya


pli: Mahāvibhaṅga


pli: Pāṭidesanīyakaṇḍa


pli: 1. Paṭhamapāṭidesanīyasikkhāpada


pli: Ime kho panāyasmanto cattāro pāṭidesanīyā dhammā uddesaṁ āgacchanti.


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarā bhikkhunī sāvatthiyaṁ piṇḍāya caritvā paṭikkamanakāle aññataraṁ bhikkhuṁ passitvā etadavoca—


pli: “handāyya, bhikkhaṁ paṭiggaṇhā”ti.


pli: “Suṭṭhu, bhaginī”ti sabbeva aggahesi.


pli: Sā upakaṭṭhe kāle nāsakkhi piṇḍāya carituṁ, chinnabhattā ahosi.


pli: Atha kho sā bhikkhunī dutiyampi divasaṁ …pe…


pli: tatiyampi divasaṁ sāvatthiyaṁ piṇḍāya caritvā paṭikkamanakāle taṁ bhikkhuṁ passitvā etadavoca—


pli: Atha kho sā bhikkhunī catutthe divase rathikāya pavedhentī gacchati.


pli: Seṭṭhi gahapati rathena paṭipathaṁ āgacchanto taṁ bhikkhuniṁ etadavoca—


pli: “apehāyye”ti.


pli: Sā vokkamantī tattheva paripati.


pli: Seṭṭhi gahapati taṁ bhikkhuniṁ khamāpesi—


pli: “khamāhāyye, mayāsi pātitā”ti.


pli: “Nāhaṁ, gahapati, tayā pātitā.


pli: Api ca ahameva dubbalā”ti.


pli: “Kissa pana tvaṁ, ayye, dubbalā”ti?


pli: Atha kho sā bhikkhunī seṭṭhissa gahapatissa etamatthaṁ ārocesi.


pli: Seṭṭhi gahapati taṁ bhikkhuniṁ gharaṁ netvā bhojetvā ujjhāyati khiyyati vipāceti—


pli: “kathañhi nāma bhadantā bhikkhuniyā hatthato āmisaṁ paṭiggahessanti.


pli: Kicchalābho mātugāmo”ti.


pli: Assosuṁ kho bhikkhū tassa seṭṭhissa gahapatissa ujjhāyantassa khiyyantassa vipācentassa.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu bhikkhuniyā hatthato āmisaṁ paṭiggahessatī”ti …pe…


pli: “saccaṁ kira tvaṁ, bhikkhu, bhikkhuniyā hatthato āmisaṁ paṭiggahesī”ti?


pli: “Saccaṁ, bhagavā”ti.


pli: “Ñātikā te, bhikkhu, aññātikā”ti?


pli: “Aññātikā, bhagavā”ti.


pli: “Aññātako, moghapurisa, aññātikāya na jānāti patirūpaṁ vā appatirūpaṁ vā santaṁ vā asantaṁ vā.


pli: Kathañhi nāma tvaṁ, moghapurisa, aññātikāya bhikkhuniyā hatthato āmisaṁ paṭiggahessasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu aññātikāya bhikkhuniyā antaragharaṁ paviṭṭhāya hatthato khādanīyaṁ vā bhojanīyaṁ vā sahatthā paṭiggahetvā khādeyya vā bhuñjeyya vā, paṭidesetabbaṁ tena bhikkhunā—


pli: ‘gārayhaṁ, āvuso, dhammaṁ āpajjiṁ asappāyaṁ pāṭidesanīyaṁ, taṁ paṭidesemī’”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Aññātikā nāma


pli: mātito vā pitito vā yāva sattamā pitāmahayugā asambaddhā.


pli: Bhikkhunī nāma


pli: ubhatosaṅghe upasampannā.


pli: Antaragharaṁ nāma


pli: rathikā byūhaṁ siṅghāṭakaṁ gharaṁ.


pli: Khādanīyaṁ nāma


pli: pañca bhojanāni yāmakālikaṁ sattāhakālikaṁ yāvajīvikaṁ ṭhapetvā avasesaṁ khādanīyaṁ nāma.


pli: Bhojanīyaṁ nāma


pli: pañca bhojanāni—odano, kummāso, sattu, maccho, maṁsaṁ.


pli: “Khādissāmi bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pāṭidesanīyassa.


pli: Aññātikāya aññātikasaññī antaragharaṁ paviṭṭhāya hatthato khādanīyaṁ vā bhojanīyaṁ vā sahatthā paṭiggahetvā khādati vā bhuñjati vā, āpatti pāṭidesanīyassa.


pli: Aññātikāya vematiko antaragharaṁ paviṭṭhāya hatthato khādanīyaṁ vā bhojanīyaṁ vā sahatthā paṭiggahetvā khādati vā bhuñjati vā, āpatti pāṭidesanīyassa.


pli: Aññātikāya ñātikasaññī antaragharaṁ paviṭṭhāya hatthato khādanīyaṁ vā bhojanīyaṁ vā sahatthā paṭiggahetvā khādati vā bhuñjati vā, āpatti pāṭidesanīyassa.


pli: Yāmakālikaṁ sattāhakālikaṁ yāvajīvikaṁ āhāratthāya paṭiggaṇhāti, āpatti dukkaṭassa.


pli: Ajjhohāre ajjhohāre āpatti dukkaṭassa.


pli: Ekatoupasampannāya hatthato khādanīyaṁ vā bhojanīyaṁ vā—


pli: “khādissāmi bhuñjissāmī”ti paṭiggaṇhāti, āpatti dukkaṭassa.


pli: Ñātikāya aññātikasaññī, āpatti dukkaṭassa.


pli: Ñātikāya vematiko, āpatti dukkaṭassa.


pli: Ñātikāya ñātikasaññī, anāpatti.


pli: Anāpatti—


pli: ñātikāya,


pli: dāpeti na deti,


pli: upanikkhipitvā deti,


pli: antarārāme,


pli: bhikkhunupassaye,


pli: titthiyaseyyāya,


pli: paṭikkamane,


pli: gāmato nīharitvā deti,


pli: yāmakālikaṁ sattāhakālikaṁ yāvajīvikaṁ “sati paccaye paribhuñjā”ti deti,


pli: sikkhamānāya,


pli: sāmaṇeriyā,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pāṭidesanīyakaṇḍa


pli: 2. Dutiyapāṭidesanīyasikkhāpada


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena bhikkhū kulesu nimantitā bhuñjanti.


pli: Chabbaggiyā bhikkhuniyo chabbaggiyānaṁ bhikkhūnaṁ vosāsantiyo ṭhitā honti—


pli: “idha sūpaṁ detha, idha odanaṁ dethā”ti.


pli: Chabbaggiyā bhikkhū yāvadatthaṁ bhuñjanti.


pli: Aññe bhikkhū na cittarūpaṁ bhuñjanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū bhikkhuniyo vosāsantiyo na nivāressantī”ti …pe…


pli: “saccaṁ kira tumhe, bhikkhave, bhikkhuniyo vosāsantiyo na nivārethā”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tumhe, moghapurisā, bhikkhuniyo vosāsantiyo na nivāressatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Bhikkhū paneva kulesu nimantitā bhuñjanti, tatra ce sā bhikkhunī vosāsamānarūpā ṭhitā hoti—‘idha sūpaṁ detha, idha odanaṁ dethā’ti, tehi bhikkhūhi sā bhikkhunī apasādetabbā— ‘apasakka tāva, bhagini, yāva bhikkhū bhuñjantī’ti. Ekassa cepi bhikkhuno na paṭibhāseyya taṁ bhikkhuniṁ apasādetuṁ— ‘apasakka tāva, bhagini, yāva bhikkhū bhuñjantī’ti paṭidesetabbaṁ tehi bhikkhūhi—


pli: ‘gārayhaṁ, āvuso, dhammaṁ āpajjimhā asappāyaṁ pāṭidesanīyaṁ, taṁ paṭidesemā’”ti.


pli: Bhikkhū paneva kulesu nimantitā bhuñjantīti


pli: kulaṁ nāma cattāri kulāni— khattiyakulaṁ, brāhmaṇakulaṁ, vessakulaṁ, suddakulaṁ.


pli: Nimantitā bhuñjantīti


pli: pañcannaṁ bhojanānaṁ aññatarena bhojanena nimantitā bhuñjanti.


pli: Bhikkhunī nāma


pli: ubhatosaṅghe upasampannā.


pli: Vosāsantī nāma


pli: yathāmittatā yathāsandiṭṭhatā yathāsambhattatā yathāsamānupajjhāyakatā yathāsamānācariyakatā— “idha sūpaṁ detha, idha odanaṁ dethā”ti. Esā vosāsantī nāma.


pli: Tehi bhikkhūhīti


pli: bhuñjamānehi bhikkhūhi.


pli: Sā bhikkhunīti


pli: yā sā vosāsantī bhikkhunī.


pli: Tehi bhikkhūhi sā bhikkhunī apasādetabbā— “apasakka tāva, bhagini, yāva bhikkhū bhuñjantī”ti.


pli: Ekassa cepi bhikkhuno anapasādito— “khādissāmi bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pāṭidesanīyassa.


pli: Upasampannāya upasampannasaññī vosāsantiyā na nivāreti, āpatti pāṭidesanīyassa.


pli: Upasampannāya vematiko vosāsantiyā na nivāreti, āpatti pāṭidesanīyassa.


pli: Upasampannāya anupasampannasaññī vosāsantiyā na nivāreti, āpatti pāṭidesanīyassa.


pli: Ekatoupasampannāya vosāsantiyā na nivāreti, āpatti dukkaṭassa.


pli: Anupasampannāya upasampannasaññī, āpatti dukkaṭassa.


pli: Anupasampannāya vematiko, āpatti dukkaṭassa.


pli: Anāpatti—


pli: attano bhattaṁ dāpeti na deti,


pli: aññesaṁ bhattaṁ deti na dāpeti,


pli: yaṁ na dinnaṁ taṁ dāpeti,


pli: yattha na dinnaṁ tattha dāpeti,


pli: sabbesaṁ samakaṁ dāpeti,


pli: sikkhamānā vosāsati,


pli: sāmaṇerī vosāsati,


pli: pañca bhojanāni ṭhapetvā sabbattha, anāpatti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pāṭidesanīyakaṇḍa


pli: 3. Tatiyapāṭidesanīyasikkhāpada


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sāvatthiyaṁ aññataraṁ kulaṁ ubhatopasannaṁ hoti.


pli: Saddhāya vaḍḍhati, bhogena hāyati, yaṁ tasmiṁ kule uppajjati purebhattaṁ khādanīyaṁ vā bhojanīyaṁ vā taṁ sabbaṁ bhikkhūnaṁ vissajjetvā appekadā anasitā acchanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā na mattaṁ jānitvā paṭiggahessanti.


pli: Ime imesaṁ datvā appekadā anasitā acchantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, yaṁ kulaṁ saddhāya vaḍḍhati, bhogena hāyati evarūpassa kulassa ñattidutiyena kammena sekkhasammutiṁ dātuṁ.


pli: Evañca pana, bhikkhave, dātabbā.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Itthannāmaṁ kulaṁ saddhāya vaḍḍhati, bhogena hāyati.


pli: Yadi saṅghassa pattakallaṁ, saṅgho itthannāmassa kulassa sekkhasammutiṁ dadeyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmassa kulassa sekkhasammutiṁ deti.


pli: Yassāyasmato khamati itthannāmassa kulassa sekkhasammutiyā dānaṁ, so tuṇhassa;


pli: yassa nakkhamati, so bhāseyya.


pli: Dinnā saṅghena itthannāmassa kulassa sekkhasammuti.


pli: Khamati saṅghassa, tasmā tuṇhī, evametaṁ dhārayāmī’ti.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yāni kho pana tāni sekkhasammatāni kulāni, yo pana bhikkhu tathārūpesu sekkhasammatesu kulesu khādanīyaṁ vā bhojanīyaṁ vā sahatthā paṭiggahetvā khādeyya vā bhuñjeyya vā, paṭidesetabbaṁ tena bhikkhunā—


pli: ‘gārayhaṁ, āvuso, dhammaṁ āpajjiṁ asappāyaṁ pāṭidesanīyaṁ taṁ paṭidesemī’”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena sāvatthiyaṁ ussavo hoti.


pli: Manussā bhikkhū nimantetvā bhojenti.


pli: Tampi kho kulaṁ bhikkhū nimantesi.


pli: Bhikkhū kukkuccāyantā nādhivāsenti—


pli: “paṭikkhittaṁ bhagavatā sekkhasammatesu kulesu khādanīyaṁ vā bhojanīyaṁ vā sahatthā paṭiggahetvā khādituṁ bhuñjitun”ti.


pli: Te ujjhāyanti khiyyanti vipācenti—


pli: “kiṁ nu kho nāma amhākaṁ jīvitena yaṁ ayyā amhākaṁ na paṭiggaṇhantī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, nimantitena sekkhasammatesu kulesu khādanīyaṁ vā bhojanīyaṁ vā sahatthā paṭiggahetvā khādituṁ bhuñjituṁ.


pli: “Yāni kho pana tāni sekkhasammatāni kulāni, yo pana bhikkhu tathārūpesu sekkhasammatesu kulesu pubbe animantito khādanīyaṁ vā bhojanīyaṁ vā sahatthā paṭiggahetvā khādeyya vā bhuñjeyya vā, paṭidesetabbaṁ tena bhikkhunā—


pli: ‘gārayhaṁ, āvuso, dhammaṁ āpajjiṁ asappāyaṁ pāṭidesanīyaṁ, taṁ paṭidesemī’”ti.


pli: Tena kho pana samayena aññataro bhikkhu tassa kulassa kulūpako hoti.


pli: Atha kho so bhikkhu pubbaṇhasamayaṁ nivāsetvā pattacīvaramādāya yena taṁ kulaṁ tenupasaṅkami; upasaṅkamitvā paññatte āsane nisīdi.


pli: Tena kho pana samayena so bhikkhu gilāno hoti.


pli: Atha kho te manussā taṁ bhikkhuṁ etadavocuṁ—


pli: “bhuñjatha, bhante”ti.


pli: Atha kho so bhikkhu—


pli: “bhagavatā paṭikkhittaṁ animantitena sekkhasammatesu kulesu khādanīyaṁ vā bhojanīyaṁ vā sahatthā paṭiggahetvā khādituṁ bhuñjitun”ti kukkuccāyanto na paṭiggahesi;


pli: nāsakkhi piṇḍāya carituṁ;


pli: chinnabhatto ahosi.


pli: Atha kho so bhikkhu ārāmaṁ gantvā bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ.


pli: “anujānāmi, bhikkhave, gilānena bhikkhunā sekkhasammatesu kulesu khādanīyaṁ vā bhojanīyaṁ vā sahatthā paṭiggahetvā khādituṁ bhuñjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yāni kho pana tāni sekkhasammatāni kulāni, yo pana bhikkhu tathārūpesu sekkhasammatesu kulesu pubbe animantito agilāno khādanīyaṁ vā bhojanīyaṁ vā sahatthā paṭiggahetvā khādeyya vā bhuñjeyya vā, paṭidesetabbaṁ tena bhikkhunā—


pli: Yāni kho pana tāni sekkhasammatāni kulānīti


pli: sekkhasammataṁ nāma kulaṁ yaṁ kulaṁ saddhāya vaḍḍhati, bhogena hāyati. Evarūpassa kulassa ñattidutiyena kammena sekkhasammuti dinnā hoti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Tathārūpesu sekkhasammatesu kulesūti


pli: evarūpesu sekkhasammatesu kulesu.


pli: Animantito nāma


pli: ajjatanāya vā svātanāya vā animantito, gharūpacāraṁ okkamante nimanteti, eso animantito nāma.


pli: Nimantito nāma


pli: ajjatanāya vā svātanāya vā nimantito, gharūpacāraṁ anokkamante nimanteti, eso nimantito nāma.


pli: Agilāno nāma


pli: sakkoti piṇḍāya carituṁ.


pli: Gilāno nāma


pli: na sakkoti piṇḍāya carituṁ.


pli: Khādanīyaṁ nāma


pli: pañca bhojanāni yāmakālikaṁ sattāhakālikaṁ yāvajīvikaṁ ṭhapetvā avasesaṁ khādanīyaṁ nāma.


pli: Bhojanīyaṁ nāma


pli: pañca bhojanāni—odano, kummāso, sattu, maccho, maṁsaṁ.


pli: Animantito agilāno “khādissāmi bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pāṭidesanīyassa.


pli: Sekkhasammate sekkhasammatasaññī animantito agilāno khādanīyaṁ vā bhojanīyaṁ vā sahatthā paṭiggahetvā khādati vā bhuñjati vā, āpatti pāṭidesanīyassa.


pli: Sekkhasammate vematiko …pe…


pli: sekkhasammate asekkhasammatasaññī animantito agilāno khādanīyaṁ vā bhojanīyaṁ vā sahatthā paṭiggahetvā khādati vā bhuñjati vā, āpatti pāṭidesanīyassa.


pli: Yāmakālikaṁ sattāhakālikaṁ yāvajīvikaṁ āhāratthāya paṭiggaṇhāti, āpatti dukkaṭassa.


pli: Ajjhohāre ajjhohāre āpatti dukkaṭassa.


pli: Asekkhasammate sekkhasammatasaññī, āpatti dukkaṭassa.


pli: Asekkhasammate vematiko, āpatti dukkaṭassa.


pli: Anāpatti—


pli: nimantitassa,


pli: gilānassa,


pli: nimantitassa vā gilānassa vā sesakaṁ bhuñjati,


pli: aññesaṁ bhikkhā tattha paññattā hoti,


pli: gharato nīharitvā denti,


pli: niccabhatte,


pli: salākabhatte,


pli: pakkhike,


pli: uposathike,


pli: pāṭipadike,


pli: yāmakālikaṁ sattāhakālikaṁ yāvajīvikaṁ— “sati paccaye paribhuñjā”ti deti,


pli: ummattakassa,


pli: ādikammikassāti.


pli: Theravāda Vinaya


pli: Mahāvibhaṅga


pli: Pāṭidesanīyakaṇḍa


pli: 4. Catutthapāṭidesanīyasikkhāpada


pli: Tena samayena buddho bhagavā sakkesu viharati kapilavatthusmiṁ nigrodhārāme.


pli: Tena kho pana samayena sākiyadāsakā avaruddhā honti.


pli: Sākiyāniyo icchanti āraññakesu senāsanesu bhattaṁ kātuṁ.


pli: Assosuṁ kho sākiyadāsakā—


pli: “sākiyāniyo kira āraññakesu senāsanesu bhattaṁ kattukāmā”ti.


pli: Te magge pariyuṭṭhiṁsu.


pli: Sākiyāniyo paṇītaṁ khādanīyaṁ bhojanīyaṁ ādāya āraññakaṁ senāsanaṁ agamaṁsu.


pli: Sākiyadāsakā nikkhamitvā sākiyāniyo acchindiṁsu ca dūsesuñca.


pli: Sākiyā nikkhamitvā te core sabhaṇḍe gahetvā ujjhāyanti khiyyanti vipācenti—


pli: “kathañhi nāma bhadantā ārāme core paṭivasante nārocessantī”ti.


pli: Assosuṁ kho bhikkhū sākiyānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “tena hi, bhikkhave, bhikkhūnaṁ sikkhāpadaṁ paññapessāmi dasa atthavase paṭicca saṅghasuṭṭhutāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yāni kho pana tāni āraññakāni senāsanāni sāsaṅkasammatāni sappaṭibhayāni, yo pana bhikkhu tathārūpesu senāsanesu pubbe appaṭisaṁviditaṁ khādanīyaṁ vā bhojanīyaṁ vā ajjhārāme sahatthā paṭiggahetvā khādeyya vā bhuñjeyya vā, paṭidesetabbaṁ tena bhikkhunā—


pli: ‘gārayhaṁ, āvuso, dhammaṁ āpajjiṁ asappāyaṁ pāṭidesanīyaṁ taṁ paṭidesemī’”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena aññataro bhikkhu āraññakesu senāsanesu gilāno hoti.


pli: Manussā khādanīyaṁ vā bhojanīyaṁ vā ādāya āraññakaṁ senāsanaṁ agamaṁsu.


pli: Atha kho te manussā taṁ bhikkhuṁ etadavocuṁ—


pli: “bhuñjatha, bhante”ti.


pli: Atha kho so bhikkhu—


pli: “bhagavatā paṭikkhittaṁ āraññakesu senāsanesu khādanīyaṁ vā bhojanīyaṁ vā sahatthā paṭiggahetvā khādituṁ bhuñjitun”ti kukkuccāyanto na paṭiggahesi, nāsakkhi piṇḍāya carituṁ, chinnabhatto ahosi.


pli: Atha kho so bhikkhu bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ.


pli: “anujānāmi, bhikkhave, gilānena bhikkhunā āraññakesu senāsanesu pubbe appaṭisaṁviditaṁ khādanīyaṁ vā bhojanīyaṁ vā sahatthā paṭiggahetvā khādituṁ bhuñjituṁ.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yāni kho pana tāni āraññakāni senāsanāni sāsaṅkasammatāni sappaṭibhayāni, yo pana bhikkhu tathārūpesu senāsanesu pubbe appaṭisaṁviditaṁ khādanīyaṁ vā bhojanīyaṁ vā ajjhārāme sahatthā paṭiggahetvā agilāno khādeyya vā bhuñjeyya vā, paṭidesetabbaṁ tena bhikkhunā—


pli: ‘gārayhaṁ, āvuso, dhammaṁ āpajjiṁ asappāyaṁ pāṭidesanīyaṁ, taṁ paṭidesemī’”ti.


pli: Yāni kho pana tāni āraññakāni senāsanānīti


pli: āraññakaṁ nāma senāsanaṁ pañcadhanusatikaṁ pacchimaṁ.


pli: Sāsaṅkaṁ nāma


pli: ārāme ārāmūpacāre corānaṁ niviṭṭhokāso dissati, bhuttokāso dissati, ṭhitokāso dissati, nisinnokāso dissati, nipannokāso dissati.


pli: Sappaṭibhayaṁ nāma


pli: ārāme ārāmūpacāre corehi manussā hatā dissanti, viluttā dissanti, ākoṭitā dissanti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Tathārūpesu senāsanesūti


pli: evarūpesu senāsanesu.


pli: Appaṭisaṁviditaṁ nāma


pli: pañcannaṁ paṭisaṁviditaṁ, etaṁ appaṭisaṁviditaṁ nāma.


pli: Ārāmaṁ ārāmūpacāraṁ ṭhapetvā paṭisaṁviditaṁ, etaṁ appaṭisaṁviditaṁ nāma.


pli: Paṭisaṁviditaṁ nāma


pli: yo koci itthī vā puriso vā ārāmaṁ ārāmūpacāraṁ āgantvā āroceti— “itthannāmassa, bhante, khādanīyaṁ vā bhojanīyaṁ vā āharissantī”ti. Sace sāsaṅkaṁ hoti, sāsaṅkanti ācikkhitabbaṁ; sace sappaṭibhayaṁ hoti, sappaṭibhayanti ācikkhitabbaṁ;


pli: sace— “hotu, bhante, āhariyissatī”ti bhaṇati, corā vattabbā— “manussā idhūpacaranti apasakkathā”ti.


pli: Yāguyā paṭisaṁvidite tassā parivāro āhariyyati, etaṁ paṭisaṁviditaṁ nāma.


pli: Bhattena paṭisaṁvidite tassa parivāro āhariyyati, etaṁ paṭisaṁviditaṁ nāma.


pli: Khādanīyena paṭisaṁvidite tassa parivāro āhariyyati, etaṁ paṭisaṁviditaṁ nāma.


pli: Kulena paṭisaṁvidite yo tasmiṁ kule manusso khādanīyaṁ vā bhojanīyaṁ vā āharati, etaṁ paṭisaṁviditaṁ nāma.


pli: Gāmena paṭisaṁvidite yo tasmiṁ gāme manusso khādanīyaṁ vā bhojanīyaṁ vā āharati, etaṁ paṭisaṁviditaṁ nāma.


pli: Pūgena paṭisaṁvidite yo tasmiṁ pūge manusso khādanīyaṁ vā bhojanīyaṁ vā āharati, etaṁ paṭisaṁviditaṁ nāma.


pli: Khādanīyaṁ nāma


pli: pañca bhojanāni yāmakālikaṁ sattāhakālikaṁ yāvajīvikaṁ ṭhapetvā avasesaṁ khādanīyaṁ nāma.


pli: Bhojanīyaṁ nāma


pli: pañca bhojanāni—odano, kummāso, sattu, maccho, maṁsaṁ.


pli: Ajjhārāmo nāma


pli: parikkhittassa ārāmassa antoārāmo.


pli: Aparikkhittassa upacāro.


pli: Agilāno nāma


pli: sakkoti piṇḍāya carituṁ.


pli: Gilāno nāma


pli: na sakkoti piṇḍāya carituṁ.


pli: Appaṭisaṁviditaṁ agilāno “khādissāmi bhuñjissāmī”ti paṭiggaṇhāti, āpatti dukkaṭassa.


pli: Ajjhohāre ajjhohāre āpatti pāṭidesanīyassa.


pli: Appaṭisaṁvidite appaṭisaṁviditasaññī khādanīyaṁ vā bhojanīyaṁ vā ajjhārāme sahatthā paṭiggahetvā agilāno khādati vā bhuñjati vā, āpatti pāṭidesanīyassa.


pli: Appaṭisaṁvidite vematiko khādanīyaṁ vā bhojanīyaṁ vā ajjhārāme sahatthā paṭiggahetvā agilāno khādati vā bhuñjati vā, āpatti pāṭidesanīyassa.


pli: Appaṭisaṁvidite paṭisaṁviditasaññī khādanīyaṁ vā bhojanīyaṁ vā ajjhārāme sahatthā paṭiggahetvā agilāno khādati vā bhuñjati vā, āpatti pāṭidesanīyassa.


pli: Yāmakālikaṁ sattāhakālikaṁ yāvajīvikaṁ āhāratthāya paṭiggaṇhāti, āpatti dukkaṭassa.


pli: Ajjhohāre ajjhohāre āpatti dukkaṭassa.


pli: Paṭisaṁvidite appaṭisaṁviditasaññī, āpatti dukkaṭassa.


pli: Paṭisaṁvidite vematiko, āpatti dukkaṭassa.


pli: Anāpatti—


pli: paṭisaṁvidite,


pli: gilānassa,


pli: paṭisaṁvidite vā gilānassa vā sesakaṁ bhuñjati,


pli: bahārāme paṭiggahetvā antoārāme bhuñjati,


pli: tattha jātakaṁ mūlaṁ vā tacaṁ vā pattaṁ vā pupphaṁ vā phalaṁ vā bhuñjati,


pli: yāmakālikaṁ sattāhakālikaṁ yāvajīvikaṁ sati paccaye paribhuñjati,


pli: ummattakassa,


pli: ādikammikassāti.


pli: Uddiṭṭhā kho, āyasmanto, cattāro pāṭidesanīyā dhammā.


pli: Tatthāyasmante pucchāmi—


pli: “kaccittha parisuddhā”?


pli: Dutiyampi pucchāmi—


pli: Tatiyampi pucchāmi—


pli: Parisuddhetthāyasmanto, tasmā tuṇhī, evametaṁ dhārayāmīti.


pli: Pāṭidesanīyakaṇḍaṁ niṭṭhitaṁ.


pli: Theravāda Vinaya


pli: Mahāvibhaṅga


pli: Pārājikakaṇḍa


pli: 1. Paṭhamapārājikasikkhāpada


pli: Namo tassa Bhagavato Arahato Sammāsambuddhassa.


pli: Verañjakaṇḍa


pli: Tena samayena buddho bhagavā verañjāyaṁ viharati naḷerupucimandamūle mahatā bhikkhusaṅghena saddhiṁ pañcamattehi bhikkhusatehi.


pli: Assosi kho verañjo brāhmaṇo—


pli: “samaṇo khalu bho gotamo sakyaputto sakyakulā pabbajito verañjāyaṁ viharati naḷerupucimandamūle mahatā bhikkhusaṅghena saddhiṁ pañcamattehi bhikkhusatehi.


pli: Taṁ kho pana bhavantaṁ gotamaṁ evaṁ kalyāṇo kittisaddo abbhuggato—


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā’,


pli: so imaṁ lokaṁ sadevakaṁ samārakaṁ sabrahmakaṁ sassamaṇabrāhmaṇiṁ pajaṁ sadevamanussaṁ sayaṁ abhiññā sacchikatvā pavedeti,


pli: so dhammaṁ deseti ādikalyāṇaṁ majjhekalyāṇaṁ pariyosānakalyāṇaṁ sātthaṁ sabyañjanaṁ; kevalaparipuṇṇaṁ parisuddhaṁ brahmacariyaṁ pakāseti;


pli: sādhu kho pana tathārūpānaṁ arahataṁ dassanaṁ hotī”ti.


pli: Atha kho verañjo brāhmaṇo yena bhagavā tenupasaṅkami; upasaṅkamitvā bhagavatā saddhiṁ sammodi. Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho verañjo brāhmaṇo bhagavantaṁ etadavoca—


pli: “sutaṁ metaṁ, bho gotama—


pli: ‘na samaṇo gotamo brāhmaṇe jiṇṇe vuḍḍhe mahallake addhagate vayoanuppatte abhivādeti vā paccuṭṭheti vā āsanena vā nimantetī’ti.


pli: Tayidaṁ, bho gotama, tatheva? Na hi bhavaṁ gotamo brāhmaṇe jiṇṇe vuḍḍhe mahallake addhagate vayoanuppatte abhivādeti vā paccuṭṭheti vā āsanena vā nimanteti?


pli: Tayidaṁ, bho gotama, na sampannamevā”ti.


pli: “Nāhaṁ taṁ, brāhmaṇa, passāmi sadevake loke samārake sabrahmake sassamaṇabrāhmaṇiyā pajāya sadevamanussāya yamahaṁ abhivādeyyaṁ vā paccuṭṭheyyaṁ vā āsanena vā nimanteyyaṁ.


pli: Yañhi, brāhmaṇa, tathāgato abhivādeyya vā paccuṭṭheyya vā āsanena vā nimanteyya, muddhāpi tassa vipateyyā”ti.


pli: “Arasarūpo bhavaṁ gotamo”ti?


pli: “Atthi khvesa, brāhmaṇa, pariyāyo yena maṁ pariyāyena sammā vadamāno vadeyya—‘arasarūpo samaṇo gotamo’ti.


pli: Ye te, brāhmaṇa, rūparasā saddarasā gandharasā rasarasā phoṭṭhabbarasā, te tathāgatassa pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Ayaṁ kho, brāhmaṇa, pariyāyo yena maṁ pariyāyena sammā vadamāno vadeyya—‘arasarūpo samaṇo gotamo’ti, no ca kho yaṁ tvaṁ sandhāya vadesī”ti.


pli: “Nibbhogo bhavaṁ gotamo”ti?


pli: “Atthi khvesa, brāhmaṇa, pariyāyo yena maṁ pariyāyena sammā vadamāno vadeyya—‘nibbhogo samaṇo gotamo’ti.


pli: Ye te, brāhmaṇa, rūpabhogā saddabhogā gandhabhogā rasabhogā phoṭṭhabbabhogā, te tathāgatassa pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Ayaṁ kho, brāhmaṇa, pariyāyo yena maṁ pariyāyena sammā vadamāno vadeyya—‘nibbhogo samaṇo gotamo’ti, no ca kho yaṁ tvaṁ sandhāya vadesī”ti.


pli: “Akiriyavādo bhavaṁ gotamo”ti?


pli: “Atthi khvesa, brāhmaṇa, pariyāyo yena maṁ pariyāyena sammā vadamāno vadeyya—‘akiriyavādo samaṇo gotamo’ti.


pli: Ahañhi, brāhmaṇa, akiriyaṁ vadāmi kāyaduccaritassa vacīduccaritassa manoduccaritassa.


pli: Anekavihitānaṁ pāpakānaṁ akusalānaṁ dhammānaṁ akiriyaṁ vadāmi.


pli: Ayaṁ kho, brāhmaṇa, pariyāyo yena maṁ pariyāyena sammā vadamāno vadeyya—‘akiriyavādo samaṇo gotamo’ti, no ca kho yaṁ tvaṁ sandhāya vadesī”ti.


pli: “Ucchedavādo bhavaṁ gotamo”ti?


pli: “Atthi khvesa, brāhmaṇa, pariyāyo yena maṁ pariyāyena sammā vadamāno vadeyya—‘ucchedavādo samaṇo gotamo’ti.


pli: Ahañhi, brāhmaṇa, ucchedaṁ vadāmi rāgassa dosassa mohassa.


pli: Anekavihitānaṁ pāpakānaṁ akusalānaṁ dhammānaṁ ucchedaṁ vadāmi.


pli: Ayaṁ kho, brāhmaṇa, pariyāyo yena maṁ pariyāyena sammā vadamāno vadeyya—‘ucchedavādo samaṇo gotamo’ti, no ca kho yaṁ tvaṁ sandhāya vadesī”ti.


pli: “Jegucchī bhavaṁ gotamo”ti?


pli: “Atthi khvesa, brāhmaṇa, pariyāyo yena maṁ pariyāyena sammā vadamāno vadeyya—‘jegucchī samaṇo gotamo’ti.


pli: Ahañhi, brāhmaṇa, jigucchāmi kāyaduccaritena vacīduccaritena manoduccaritena.


pli: Anekavihitānaṁ pāpakānaṁ akusalānaṁ dhammānaṁ samāpattiyā jigucchāmi.


pli: Ayaṁ kho, brāhmaṇa, pariyāyo yena maṁ pariyāyena sammā vadamāno vadeyya—‘jegucchī samaṇo gotamo’ti, no ca kho yaṁ tvaṁ sandhāya vadesī”ti.


pli: “Venayiko bhavaṁ gotamo”ti?


pli: “Atthi khvesa, brāhmaṇa, pariyāyo yena maṁ pariyāyena sammā vadamāno vadeyya—‘venayiko samaṇo gotamo’ti.


pli: Ahañhi, brāhmaṇa, vinayāya dhammaṁ desemi rāgassa dosassa mohassa.


pli: Anekavihitānaṁ pāpakānaṁ akusalānaṁ dhammānaṁ vinayāya dhammaṁ desemi.


pli: Ayaṁ kho, brāhmaṇa, pariyāyo yena maṁ pariyāyena sammā vadamāno vadeyya—‘venayiko samaṇo gotamo’ti, no ca kho yaṁ tvaṁ sandhāya vadesī”ti.


pli: “Tapassī bhavaṁ gotamo”ti?


pli: “Atthi khvesa, brāhmaṇa, pariyāyo yena maṁ pariyāyena sammā vadamāno vadeyya—‘tapassī samaṇo gotamo’ti.


pli: Tapanīyāhaṁ, brāhmaṇa, pāpake akusale dhamme vadāmi, kāyaduccaritaṁ vacīduccaritaṁ manoduccaritaṁ.


pli: Yassa kho, brāhmaṇa, tapanīyā pāpakā akusalā dhammā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā tamahaṁ tapassīti vadāmi.


pli: Tathāgatassa kho, brāhmaṇa, tapanīyā pāpakā akusalā dhammā pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Ayaṁ kho, brāhmaṇa, pariyāyo yena maṁ pariyāyena sammā vadamāno vadeyya—‘tapassī samaṇo gotamo’ti, no ca kho yaṁ tvaṁ sandhāya vadesī”ti.


pli: “Apagabbho bhavaṁ gotamo”ti?


pli: “Atthi khvesa, brāhmaṇa, pariyāyo yena maṁ pariyāyena sammā vadamāno vadeyya—‘apagabbho samaṇo gotamo’ti.


pli: Yassa kho, brāhmaṇa, āyatiṁ gabbhaseyyā punabbhavābhinibbatti pahīnā ucchinnamūlā tālāvatthukatā anabhāvaṅkatā āyatiṁ anuppādadhammā tamahaṁ apagabbhoti vadāmi.


pli: Tathāgatassa kho, brāhmaṇa, āyatiṁ gabbhaseyyā punabbhavābhinibbatti pahīnā ucchinnamūlā tālāvatthukatā anabhāvaṅkatā āyatiṁ anuppādadhammā.


pli: Ayaṁ kho, brāhmaṇa, pariyāyo yena maṁ pariyāyena sammā vadamāno vadeyya—‘apagabbho samaṇo gotamo’ti, no ca kho yaṁ tvaṁ sandhāya vadesi.


pli: Seyyathāpi, brāhmaṇa, kukkuṭiyā aṇḍāni aṭṭha vā dasa vā dvādasa vā.


pli: Tānassu kukkuṭiyā sammā adhisayitāni sammā pariseditāni sammā paribhāvitāni.


pli: Yo nu kho tesaṁ kukkuṭacchāpakānaṁ paṭhamataraṁ pādanakhasikhāya vā mukhatuṇḍakena vā aṇḍakosaṁ padāletvā sotthinā abhinibbhijjeyya, kinti svāssa vacanīyo—‘jeṭṭho vā kaniṭṭho vā’”ti?


pli: “Jeṭṭhotissa, bho gotama, vacanīyo.


pli: So hi nesaṁ jeṭṭho hotī”ti.


pli: “Evameva kho ahaṁ, brāhmaṇa, avijjāgatāya pajāya aṇḍabhūtāya pariyonaddhāya avijjaṇḍakosaṁ padāletvā ekova loke anuttaraṁ sammāsambodhiṁ abhisambuddho.


pli: Svāhaṁ, brāhmaṇa, jeṭṭho seṭṭho lokassa.


pli: Āraddhaṁ kho pana me, brāhmaṇa, vīriyaṁ ahosi asallīnaṁ, upaṭṭhitā sati asammuṭṭhā, passaddho kāyo asāraddho, samāhitaṁ cittaṁ ekaggaṁ.


pli: So kho ahaṁ, brāhmaṇa, vivicceva kāmehi vivicca akusalehi dhammehi savitakkaṁ savicāraṁ vivekajaṁ pītisukhaṁ paṭhamaṁ jhānaṁ upasampajja vihāsiṁ.


pli: Vitakkavicārānaṁ vūpasamā ajjhattaṁ sampasādanaṁ cetaso ekodibhāvaṁ avitakkaṁ avicāraṁ samādhijaṁ pītisukhaṁ dutiyaṁ jhānaṁ upasampajja vihāsiṁ.


pli: Pītiyā ca virāgā upekkhako ca vihāsiṁ sato ca sampajāno, sukhañca kāyena paṭisaṁvedesiṁ, yaṁ taṁ ariyā ācikkhanti—


pli: ‘upekkhako satimā sukhavihārī’ti tatiyaṁ jhānaṁ upasampajja vihāsiṁ.


pli: Sukhassa ca pahānā dukkhassa ca pahānā pubbeva somanassadomanassānaṁ atthaṅgamā adukkhamasukhaṁ upekkhāsatipārisuddhiṁ catutthaṁ jhānaṁ upasampajja vihāsiṁ.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte pubbenivāsānussatiñāṇāya cittaṁ abhininnāmesiṁ.


pli: So anekavihitaṁ pubbenivāsaṁ anussarāmi, seyyathidaṁ—


pli: ekampi jātiṁ dvepi jātiyo tissopi jātiyo catassopi jātiyo pañcapi jātiyo dasapi jātiyo vīsampi jātiyo tiṁsampi jātiyo cattālīsampi jātiyo paññāsampi jātiyo jātisatampi, jātisahassampi jātisatasahassampi, anekepi saṁvaṭṭakappe anekepi vivaṭṭakappe anekepi saṁvaṭṭavivaṭṭakappe—


pli: ‘amutrāsiṁ evaṁnāmo evaṅgotto evaṁvaṇṇo evamāhāro evaṁsukhadukkhappaṭisaṁvedī evamāyupariyanto;


pli: so tato cuto amutra udapādiṁ;


pli: tatrāpāsiṁ evaṁnāmo evaṅgotto evaṁvaṇṇo evamāhāro evaṁsukhadukkhappaṭisaṁvedī evamāyupariyanto;


pli: so tato cuto idhūpapanno’ti.


pli: Iti sākāraṁ sauddesaṁ anekavihitaṁ pubbenivāsaṁ anussarāmi.


pli: Ayaṁ kho me, brāhmaṇa, rattiyā paṭhame yāme paṭhamā vijjā adhigatā,


pli: avijjā vihatā, vijjā uppannā, tamo vihato, āloko uppanno—


pli: yathā taṁ appamattassa ātāpino pahitattassa viharato.


pli: Ayaṁ kho me, brāhmaṇa, paṭhamābhinibbhidā ahosi kukkuṭacchāpakasseva aṇḍakosamhā.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte sattānaṁ cutūpapātañāṇāya cittaṁ abhininnāmesiṁ.


pli: So dibbena cakkhunā visuddhena atikkantamānusakena satte passāmi cavamāne upapajjamāne hīne paṇīte suvaṇṇe dubbaṇṇe sugate duggate, yathākammūpage satte pajānāmi—


pli: ‘ime vata bhonto sattā kāyaduccaritena samannāgatā vacīduccaritena samannāgatā manoduccaritena samannāgatā ariyānaṁ upavādakā micchādiṭṭhikā micchādiṭṭhikammasamādānā;


pli: te kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapannā.


pli: Ime vā pana bhonto sattā kāyasucaritena samannāgatā vacīsucaritena samannāgatā manosucaritena samannāgatā ariyānaṁ anupavādakā sammādiṭṭhikā sammādiṭṭhikammasamādānā;


pli: te kāyassa bhedā paraṁ maraṇā sugatiṁ saggaṁ lokaṁ upapannā’ti.


pli: Iti dibbena cakkhunā visuddhena atikkantamānusakena satte passāmi cavamāne upapajjamāne hīne paṇīte suvaṇṇe dubbaṇṇe sugate duggate, yathākammūpage satte pajānāmi.


pli: Ayaṁ kho me, brāhmaṇa, rattiyā majjhime yāme dutiyā vijjā adhigatā,


pli: Ayaṁ kho me, brāhmaṇa, dutiyābhinibbhidā ahosi kukkuṭacchāpakasseva aṇḍakosamhā.


pli: So evaṁ samāhite citte parisuddhe pariyodāte anaṅgaṇe vigatūpakkilese mudubhūte kammaniye ṭhite āneñjappatte āsavānaṁ khayañāṇāya cittaṁ abhininnāmesiṁ.


pli: So ‘idaṁ dukkhan’ti yathābhūtaṁ abbhaññāsiṁ, ‘ayaṁ dukkhasamudayo’ti yathābhūtaṁ abbhaññāsiṁ, ‘ayaṁ dukkhanirodho’ti yathābhūtaṁ abbhaññāsiṁ, ‘ayaṁ dukkhanirodhagāminī paṭipadā’ti yathābhūtaṁ abbhaññāsiṁ;


pli: ‘ime āsavā’ti yathābhūtaṁ abbhaññāsiṁ, ‘ayaṁ āsavasamudayo’ti yathābhūtaṁ abbhaññāsiṁ, ‘ayaṁ āsavanirodho’ti yathābhūtaṁ abbhaññāsiṁ, ‘ayaṁ āsavanirodhagāminī paṭipadā’ti yathābhūtaṁ abbhaññāsiṁ.


pli: Tassa me evaṁ jānato evaṁ passato kāmāsavāpi cittaṁ vimuccittha bhavāsavāpi cittaṁ vimuccittha avijjāsavāpi cittaṁ vimuccittha.


pli: Vimuttasmiṁ vimuttamiti ñāṇaṁ ahosi.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti abbhaññāsiṁ.


pli: Ayaṁ kho me, brāhmaṇa, rattiyā pacchime yāme tatiyā vijjā adhigatā,


pli: avijjā vihatā, vijjā uppannā, tamo vihato, āloko uppanno—


pli: yathā taṁ appamattassa ātāpino pahitattassa viharato.


pli: Ayaṁ kho me, brāhmaṇa, tatiyābhinibbhidā ahosi—kukkuṭacchāpakasseva aṇḍakosamhā”ti.


pli: Evaṁ vutte, verañjo brāhmaṇo bhagavantaṁ etadavoca—


pli: “jeṭṭho bhavaṁ gotamo, seṭṭho bhavaṁ gotamo.


pli: Abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya—‘cakkhumanto rūpāni dakkhantī’ti;


pli: evamevaṁ bhotā gotamena anekapariyāyena dhammo pakāsito.


pli: Esāhaṁ bhavantaṁ gotamaṁ saraṇaṁ gacchāmi dhammañca bhikkhusaṅghañca.


pli: Upāsakaṁ maṁ bhavaṁ gotamo dhāretu ajjatagge pāṇupetaṁ saraṇaṁ gataṁ.


pli: Adhivāsetu ca me bhavaṁ gotamo verañjāyaṁ vassāvāsaṁ saddhiṁ bhikkhusaṅghenā”ti.


pli: Adhivāsesi bhagavā tuṇhībhāvena.


pli: Atha kho verañjo brāhmaṇo bhagavato adhivāsanaṁ viditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Tena kho pana samayena verañjā dubbhikkhā hoti dvīhitikā setaṭṭhikā salākāvuttā na sukarā uñchena paggahena yāpetuṁ.


pli: Tena kho pana samayena uttarāpathakā assavāṇijā pañcamattehi assasatehi verañjaṁ vassāvāsaṁ upagatā honti.


pli: Tehi assamaṇḍalikāsu bhikkhūnaṁ patthapatthapulakaṁ paññattaṁ hoti.


pli: Bhikkhū pubbaṇhasamayaṁ nivāsetvā pattacīvaramādāya verañjaṁ piṇḍāya pavisitvā piṇḍaṁ alabhamānā assamaṇḍalikāsu piṇḍāya caritvā patthapatthapulakaṁ ārāmaṁ āharitvā udukkhale koṭṭetvā koṭṭetvā paribhuñjanti.


pli: Āyasmā panānando patthapulakaṁ silāyaṁ pisitvā bhagavato upanāmeti. Taṁ bhagavā paribhuñjati.


pli: Assosi kho bhagavā udukkhalasaddaṁ.


pli: Jānantāpi tathāgatā pucchanti, jānantāpi na pucchanti;


pli: kālaṁ viditvā pucchanti, kālaṁ viditvā na pucchanti;


pli: atthasaṁhitaṁ tathāgatā pucchanti, no anatthasaṁhitaṁ.


pli: Anatthasaṁhite setughāto tathāgatānaṁ.


pli: Dvīhi ākārehi buddhā bhagavanto bhikkhū paṭipucchanti— dhammaṁ vā desessāma, sāvakānaṁ vā sikkhāpadaṁ paññapessāmāti.


pli: Atha kho bhagavā āyasmantaṁ ānandaṁ āmantesi—“kiṁ nu kho so, ānanda, udukkhalasaddo”ti?


pli: Atha kho āyasmā ānando bhagavato etamatthaṁ ārocesi.


pli: “Sādhu sādhu, ānanda.


pli: Tumhehi, ānanda, sappurisehi vijitaṁ. Pacchimā janatā sālimaṁsodanaṁ atimaññissatī”ti.


pli: Atha kho āyasmā mahāmoggallāno yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā mahāmoggallāno bhagavantaṁ etadavoca—


pli: “etarahi, bhante, verañjā dubbhikkhā dvīhitikā setaṭṭhikā salākāvuttā.


pli: Na sukarā uñchena paggahena yāpetuṁ.


pli: Imissā, bhante, mahāpathaviyā heṭṭhimatalaṁ sampannaṁ—seyyathāpi khuddamadhuṁ anīlakaṁ; evamassādaṁ.


pli: Sādhāhaṁ, bhante, pathaviṁ parivatteyyaṁ. Bhikkhū pappaṭakojaṁ paribhuñjissantī”ti.


pli: “Ye pana te, moggallāna, pathavinissitā pāṇā te kathaṁ karissasī”ti?


pli: “Ekāhaṁ, bhante, pāṇiṁ abhinimminissāmi—seyyathāpi mahāpathavī. Ye pathavinissitā pāṇā te tattha saṅkāmessāmi.


pli: Ekena hatthena pathaviṁ parivattessāmī”ti.


pli: “Alaṁ, moggallāna, mā te rucci pathaviṁ parivattetuṁ.


pli: Vipallāsampi sattā paṭilabheyyun”ti.


pli: “Sādhu, bhante, sabbo bhikkhusaṅgho uttarakuruṁ piṇḍāya gaccheyyā”ti.


pli: “Alaṁ, moggallāna, mā te rucci sabbassa bhikkhusaṅghassa uttarakuruṁ piṇḍāya gamanan”ti.


pli: Atha kho āyasmato sāriputtassa rahogatassa paṭisallīnassa evaṁ cetaso parivitakko udapādi—


pli: “katamesānaṁ kho buddhānaṁ bhagavantānaṁ brahmacariyaṁ na ciraṭṭhitikaṁ ahosi;


pli: katamesānaṁ buddhānaṁ bhagavantānaṁ brahmacariyaṁ ciraṭṭhitikaṁ ahosī”ti?


pli: Atha kho āyasmā sāriputto sāyanhasamayaṁ paṭisallānā vuṭṭhito yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā sāriputto bhagavantaṁ etadavoca—


pli: “idha mayhaṁ, bhante, rahogatassa paṭisallīnassa evaṁ cetaso parivitakko udapādi—


pli: ‘katamesānaṁ kho buddhānaṁ bhagavantānaṁ brahmacariyaṁ na ciraṭṭhitikaṁ ahosi, katamesānaṁ buddhānaṁ bhagavantānaṁ brahmacariyaṁ ciraṭṭhitikaṁ ahosī’ti. Katamesānaṁ nu kho, bhante, buddhānaṁ bhagavantānaṁ brahmacariyaṁ na ciraṭṭhitikaṁ ahosi, katamesānaṁ buddhānaṁ bhagavantānaṁ brahmacariyaṁ ciraṭṭhitikaṁ ahosī”ti?


pli: “Bhagavato ca, sāriputta, vipassissa bhagavato ca sikhissa bhagavato ca vessabhussa brahmacariyaṁ na ciraṭṭhitikaṁ ahosi.


pli: Bhagavato ca, sāriputta, kakusandhassa bhagavato ca koṇāgamanassa bhagavato ca kassapassa brahmacariyaṁ ciraṭṭhitikaṁ ahosī”ti.


pli: “Ko nu kho, bhante, hetu ko paccayo, yena bhagavato ca vipassissa bhagavato ca sikhissa bhagavato ca vessabhussa brahmacariyaṁ na ciraṭṭhitikaṁ ahosī”ti?


pli: “Bhagavā ca, sāriputta, vipassī bhagavā ca sikhī bhagavā ca vessabhū kilāsuno ahesuṁ sāvakānaṁ vitthārena dhammaṁ desetuṁ.


pli: Appakañca nesaṁ ahosi suttaṁ geyyaṁ veyyākaraṇaṁ gāthā udānaṁ itivuttakaṁ jātakaṁ abbhutadhammaṁ vedallaṁ.


pli: Apaññattaṁ sāvakānaṁ sikkhāpadaṁ. Anuddiṭṭhaṁ pātimokkhaṁ.


pli: Tesaṁ buddhānaṁ bhagavantānaṁ antaradhānena buddhānubuddhānaṁ sāvakānaṁ antaradhānena ye te pacchimā sāvakā nānānāmā nānāgottā nānājaccā nānākulā pabbajitā te taṁ brahmacariyaṁ khippaññeva antaradhāpesuṁ.


pli: Seyyathāpi, sāriputta, nānāpupphāni phalake nikkhittāni suttena asaṅgahitāni tāni vāto vikirati vidhamati viddhaṁseti.


pli: Taṁ kissa hetu?


pli: Yathā taṁ suttena asaṅgahitattā.


pli: Evameva kho, sāriputta, tesaṁ buddhānaṁ bhagavantānaṁ antaradhānena buddhānubuddhānaṁ sāvakānaṁ antaradhānena ye te pacchimā sāvakā nānānāmā nānāgottā nānājaccā nānākulā pabbajitā te taṁ brahmacariyaṁ khippaññeva antaradhāpesuṁ.


pli: Akilāsuno ca te bhagavanto ahesuṁ sāvake cetasā ceto paricca ovadituṁ.


pli: Bhūtapubbaṁ, sāriputta, vessabhū bhagavā arahaṁ sammāsambuddho aññatarasmiṁ bhiṁsanake vanasaṇḍe sahassaṁ bhikkhusaṅghaṁ cetasā ceto paricca ovadati anusāsati—


pli: ‘evaṁ vitakketha, mā evaṁ vitakkayittha;


pli: evaṁ manasikarotha, mā evaṁ manasākattha;


pli: idaṁ pajahatha, idaṁ upasampajja viharathā’ti.


pli: Atha kho, sāriputta, tassa bhikkhusahassassa vessabhunā bhagavatā arahatā sammāsambuddhena evaṁ ovadiyamānānaṁ evaṁ anusāsiyamānānaṁ anupādāya āsavehi cittāni vimucciṁsu.


pli: Tatra sudaṁ, sāriputta, bhiṁsanakassa vanasaṇḍassa bhiṁsanakatasmiṁ hoti—yo koci avītarāgo taṁ vanasaṇḍaṁ pavisati, yebhuyyena lomāni haṁsanti.


pli: Ayaṁ kho, sāriputta, hetu ayaṁ paccayo yena bhagavato ca vipassissa bhagavato ca sikhissa bhagavato ca vessabhussa brahmacariyaṁ na ciraṭṭhitikaṁ ahosī”ti.


pli: “Ko pana, bhante, hetu ko paccayo yena bhagavato ca kakusandhassa bhagavato ca koṇāgamanassa bhagavato ca kassapassa brahmacariyaṁ ciraṭṭhitikaṁ ahosī”ti?


pli: “Bhagavā ca, sāriputta, kakusandho bhagavā ca koṇāgamano bhagavā ca kassapo akilāsuno ahesuṁ sāvakānaṁ vitthārena dhammaṁ desetuṁ.


pli: Bahuñca nesaṁ ahosi suttaṁ geyyaṁ veyyākaraṇaṁ gāthā udānaṁ itivuttakaṁ jātakaṁ abbhutadhammaṁ vedallaṁ,


pli: paññattaṁ sāvakānaṁ sikkhāpadaṁ, uddiṭṭhaṁ pātimokkhaṁ.


pli: Tesaṁ buddhānaṁ bhagavantānaṁ antaradhānena buddhānubuddhānaṁ sāvakānaṁ antaradhānena ye te pacchimā sāvakā nānānāmā nānāgottā nānājaccā nānākulā pabbajitā te taṁ brahmacariyaṁ ciraṁ dīghamaddhānaṁ ṭhapesuṁ.


pli: Seyyathāpi, sāriputta, nānāpupphāni phalake nikkhittāni suttena susaṅgahitāni, tāni vāto na vikirati na vidhamati na viddhaṁseti.


pli: Taṁ kissa hetu?


pli: Yathā taṁ suttena susaṅgahitattā.


pli: Evameva kho, sāriputta, tesaṁ buddhānaṁ bhagavantānaṁ antaradhānena buddhānubuddhānaṁ sāvakānaṁ antaradhānena ye te pacchimā sāvakā nānānāmā nānāgottā nānājaccā nānākulā pabbajitā te taṁ brahmacariyaṁ ciraṁ dīghamaddhānaṁ ṭhapesuṁ.


pli: Ayaṁ kho, sāriputta, hetu ayaṁ paccayo yena bhagavato ca kakusandhassa bhagavato ca koṇāgamanassa bhagavato ca kassapassa brahmacariyaṁ ciraṭṭhitikaṁ ahosī”ti.


pli: Atha kho āyasmā sāriputto uṭṭhāyāsanā ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca—


pli: “etassa, bhagavā, kālo. Etassa, sugata, kālo.


pli: Yaṁ bhagavā sāvakānaṁ sikkhāpadaṁ paññapeyya, uddiseyya pātimokkhaṁ, yathayidaṁ brahmacariyaṁ addhaniyaṁ assa ciraṭṭhitikan”ti.


pli: “Āgamehi tvaṁ, sāriputta. Āgamehi tvaṁ, sāriputta.


pli: Tathāgatova tattha kālaṁ jānissati.


pli: Na tāva, sāriputta, satthā sāvakānaṁ sikkhāpadaṁ paññapeti uddisati pātimokkhaṁ yāva na idhekacce āsavaṭṭhānīyā dhammā saṅghe pātubhavanti. Yato ca kho, sāriputta, idhekacce āsavaṭṭhānīyā dhammā saṅghe pātubhavanti, atha satthā sāvakānaṁ sikkhāpadaṁ paññapeti uddisati pātimokkhaṁ tesaṁyeva āsavaṭṭhānīyānaṁ dhammānaṁ paṭighātāya.


pli: Na tāva, sāriputta, idhekacce āsavaṭṭhānīyā dhammā saṅghe pātubhavanti yāva na saṅgho rattaññumahattaṁ patto hoti.


pli: Yato ca kho, sāriputta, saṅgho rattaññumahattaṁ patto hoti atha idhekacce āsavaṭṭhānīyā dhammā saṅghe pātubhavanti, atha satthā sāvakānaṁ sikkhāpadaṁ paññapeti uddisati pātimokkhaṁ tesaṁyeva āsavaṭṭhānīyānaṁ dhammānaṁ paṭighātāya.


pli: Na tāva, sāriputta, idhekacce āsavaṭṭhānīyā dhammā saṅghe pātubhavanti, yāva na saṅgho vepullamahattaṁ patto hoti.


pli: Yato ca kho, sāriputta, saṅgho vepullamahattaṁ patto hoti, atha idhekacce āsavaṭṭhānīyā dhammā saṅghe pātubhavanti, atha satthā sāvakānaṁ sikkhāpadaṁ paññapeti uddisati pātimokkhaṁ tesaṁyeva āsavaṭṭhānīyānaṁ dhammānaṁ paṭighātāya.


pli: Na tāva, sāriputta, idhekacce āsavaṭṭhānīyā dhammā saṅghe pātubhavanti, yāva na saṅgho lābhaggamahattaṁ patto hoti.


pli: Yato ca kho, sāriputta, saṅgho lābhaggamahattaṁ patto hoti, atha idhekacce āsavaṭṭhānīyā dhammā saṅghe pātubhavanti, atha satthā sāvakānaṁ sikkhāpadaṁ paññapeti uddisati pātimokkhaṁ tesaṁyeva āsavaṭṭhānīyānaṁ dhammānaṁ paṭighātāya.


pli: Na tāva, sāriputta, idhekacce āsavaṭṭhānīyā dhammā saṅghe pātubhavanti, yāva na saṅgho bāhusaccamahattaṁ patto hoti.


pli: Yato ca kho, sāriputta, saṅgho bāhusaccamahattaṁ patto hoti, atha idhekacce āsavaṭṭhānīyā dhammā saṅghe pātubhavanti, atha satthā sāvakānaṁ sikkhāpadaṁ paññapeti uddisati pātimokkhaṁ tesaṁyeva āsavaṭṭhānīyānaṁ dhammānaṁ paṭighātāya.


pli: Nirabbudo hi, sāriputta, bhikkhusaṅgho nirādīnavo apagatakāḷako suddho sāre patiṭṭhito.


pli: Imesañhi, sāriputta, pañcannaṁ bhikkhusatānaṁ yo pacchimako bhikkhu so sotāpanno avinipātadhammo niyato sambodhiparāyaṇo”ti.


pli: Atha kho bhagavā āyasmantaṁ ānandaṁ āmantesi—“āciṇṇaṁ kho panetaṁ, ānanda, tathāgatānaṁ yehi nimantitā vassaṁ vasanti, na te anapaloketvā janapadacārikaṁ pakkamanti.


pli: Āyāmānanda, verañjaṁ brāhmaṇaṁ apalokessāmā”ti.


pli: “Evaṁ, bhante”ti kho āyasmā ānando bhagavato paccassosi.


pli: Atha kho bhagavā nivāsetvā pattacīvaramādāya āyasmatā ānandena pacchāsamaṇena yena verañjassa brāhmaṇassa nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho verañjo brāhmaṇo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinnaṁ kho verañjaṁ brāhmaṇaṁ bhagavā etadavoca—“nimantitamha tayā, brāhmaṇa, vassaṁvuṭṭhā, apalokema taṁ,


pli: “icchāma mayaṁ janapadacārikaṁ pakkamitun”ti.


pli: “Saccaṁ, bho gotama, nimantitattha mayā vassaṁvuṭṭhā; api ca yo deyyadhammo so na dinno.


pli: Tañca kho no asantaṁ,


pli: nopi adātukamyatā, taṁ kutettha labbhā bahukiccā gharāvāsā bahukaraṇīyā.


pli: Adhivāsetu me bhavaṁ gotamo svātanāya bhattaṁ saddhiṁ bhikkhusaṅghenā”ti.


pli: Adhivāsesi bhagavā tuṇhībhāvena.


pli: Atha kho bhagavā verañjaṁ brāhmaṇaṁ dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā pakkāmi.


pli: Atha kho verañjo brāhmaṇo tassā rattiyā accayena sake nivesane paṇītaṁ khādanīyaṁ bhojanīyaṁ paṭiyādāpetvā bhagavato kālaṁ ārocāpesi—“kālo, bho gotama, niṭṭhitaṁ bhattan”ti.


pli: Atha kho bhagavā pubbaṇhasamayaṁ nivāsetvā pattacīvaramādāya yena verañjassa brāhmaṇassa nivesanaṁ tenupasaṅkami; upasaṅkamitvā paññatte āsane nisīdi saddhiṁ bhikkhusaṅghena.


pli: Atha kho verañjo brāhmaṇo buddhappamukhaṁ bhikkhusaṅghaṁ paṇītena khādanīyena bhojanīyena sahatthā santappetvā sampavāretvā bhagavantaṁ bhuttāviṁ onītapattapāṇiṁ ticīvarena acchādesi, ekamekañca bhikkhuṁ ekamekena dussayugena acchādesi.


pli: Atha kho bhagavā verañjāyaṁ yathābhirantaṁ viharitvā anupagamma soreyyaṁ saṅkassaṁ kaṇṇakujjaṁ yena payāgapatiṭṭhānaṁ tenupasaṅkami; upasaṅkamitvā payāgapatiṭṭhāne gaṅgaṁ nadiṁ uttaritvā yena bārāṇasī tadavasari.


pli: Atha kho bhagavā bārāṇasiyaṁ yathābhirantaṁ viharitvā yena vesālī tena cārikaṁ pakkāmi.


pli: Anupubbena cārikaṁ caramāno yena vesālī tadavasari.


pli: Tatra sudaṁ bhagavā vesāliyaṁ viharati mahāvane kūṭāgārasālāyanti.


pli: Verañjabhāṇavāro niṭṭhito.


pli: Paṭhamapārājikasikkhāpada


pli: 1. Sudinnabhāṇavāra


pli: Tena kho pana samayena vesāliyā avidūre kalandagāmo nāma atthi. Tattha sudinno nāma kalandaputto seṭṭhiputto hoti.


pli: Atha kho sudinno kalandaputto sambahulehi sahāyakehi saddhiṁ vesāliṁ agamāsi kenacideva karaṇīyena.


pli: Tena kho pana samayena bhagavā mahatiyā parisāya parivuto dhammaṁ desento nisinno hoti.


pli: Addasa kho sudinno kalandaputto bhagavantaṁ mahatiyā parisāya parivutaṁ dhammaṁ desentaṁ nisinnaṁ. Disvānassa etadahosi—“yannūnāhampi dhammaṁ suṇeyyan”ti.


pli: Atha kho sudinno kalandaputto yena sā parisā tenupasaṅkami; upasaṅkamitvā ekamantaṁ nisīdi.


pli: Ekamantaṁ nisinnassa kho sudinnassa kalandaputtassa etadahosi—


pli: “yathā yathā kho ahaṁ bhagavatā dhammaṁ desitaṁ ājānāmi, nayidaṁ sukaraṁ agāraṁ ajjhāvasatā ekantaparipuṇṇaṁ ekantaparisuddhaṁ saṅkhalikhitaṁ brahmacariyaṁ carituṁ;


pli: yannūnāhaṁ kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajeyyan”ti.


pli: Atha kho sā parisā bhagavatā dhammiyā kathāya sandassitā samādapitā samuttejitā sampahaṁsitā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho sudinno kalandaputto aciravuṭṭhitāya parisāya yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho sudinno kalandaputto bhagavantaṁ etadavoca—


pli: “yathā yathāhaṁ, bhante, bhagavatā dhammaṁ desitaṁ ājānāmi, nayidaṁ sukaraṁ agāraṁ ajjhāvasatā ekantaparipuṇṇaṁ ekantaparisuddhaṁ saṅkhalikhitaṁ brahmacariyaṁ carituṁ;


pli: icchāmahaṁ, bhante, kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajituṁ.


pli: Pabbājetu maṁ bhagavā”ti.


pli: “Anuññātosi pana tvaṁ, sudinna, mātāpitūhi agārasmā anagāriyaṁ pabbajjāyā”ti?


pli: “Na kho ahaṁ, bhante, anuññāto mātāpitūhi agārasmā anagāriyaṁ pabbajjāyā”ti.


pli: “Na kho, sudinna, tathāgatā ananuññātaṁ mātāpitūhi puttaṁ pabbājentī”ti.


pli: “Sohaṁ, bhante, tathā karissāmi yathā maṁ mātāpitaro anujānissanti agārasmā anagāriyaṁ pabbajjāyā”ti.


pli: Atha kho sudinno kalandaputto vesāliyaṁ taṁ karaṇīyaṁ tīretvā yena kalandagāmo yena mātāpitaro tenupasaṅkami; upasaṅkamitvā mātāpitaro etadavoca—


pli: “ammatātā, yathā yathāhaṁ bhagavatā dhammaṁ desitaṁ ājānāmi, nayidaṁ sukaraṁ agāraṁ ajjhāvasatā ekantaparipuṇṇaṁ ekantaparisuddhaṁ saṅkhalikhitaṁ brahmacariyaṁ carituṁ;


pli: icchāmahaṁ kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajituṁ.


pli: Anujānātha maṁ agārasmā anagāriyaṁ pabbajjāyā”ti.


pli: Evaṁ vutte, sudinnassa kalandaputtassa mātāpitaro sudinnaṁ kalandaputtaṁ etadavocuṁ—


pli: “tvaṁ khosi, tāta sudinna, amhākaṁ ekaputtako piyo manāpo sukhedhito sukhaparihato. Na tvaṁ, tāta sudinna, kiñci dukkhassa jānāsi.


pli: Maraṇenapi mayaṁ te akāmakā vinā bhavissāma


pli: kiṁ pana mayaṁ taṁ jīvantaṁ anujānissāma agārasmā anagāriyaṁ pabbajjāyā”ti.


pli: Dutiyampi kho sudinno kalandaputto mātāpitaro etadavoca—


pli: Dutiyampi kho sudinnassa kalandaputtassa mātāpitaro sudinnaṁ kalandaputtaṁ etadavocuṁ—


pli: “tvaṁ khosi, tāta sudinna, amhākaṁ ekaputtako piyo manāpo sukhedhito sukhaparihato.


pli: Na tvaṁ, tāta sudinna, kiñci dukkhassa jānāsi.


pli: Maraṇenapi mayaṁ te akāmakā vinā bhavissāma,


pli: Tatiyampi kho sudinno kalandaputto mātāpitaro etadavoca—


pli: Tatiyampi kho sudinnassa kalandaputtassa mātāpitaro sudinnaṁ kalandaputtaṁ etadavocuṁ—


pli: Atha kho sudinno kalandaputto—“na maṁ mātāpitaro anujānanti agārasmā anagāriyaṁ pabbajjāyā”ti,


pli: tattheva anantarahitāya bhūmiyā nipajji—


pli: “idheva me maraṇaṁ bhavissati pabbajjā vā”ti.


pli: Atha kho sudinno kalandaputto ekampi bhattaṁ na bhuñji, dvepi bhattāni na bhuñji, tīṇipi bhattāni na bhuñji, cattāripi bhattāni na bhuñji, pañcapi bhattāni na bhuñji, chapi bhattāni na bhuñji, sattapi bhattāni na bhuñji.


pli: Atha kho sudinnassa kalandaputtassa mātāpitaro sudinnaṁ kalandaputtaṁ etadavocuṁ—“tvaṁ khosi, tāta sudinna, amhākaṁ ekaputtako piyo manāpo sukhedhito sukhaparihato.


pli: kiṁ pana mayaṁ taṁ jīvantaṁ anujānissāma agārasmā anagāriyaṁ pabbajjāya?


pli: Uṭṭhehi, tāta sudinna, bhuñja ca piva ca paricārehi ca,


pli: bhuñjanto pivanto paricārento kāme paribhuñjanto puññāni karonto abhiramassu.


pli: Na taṁ mayaṁ anujānāma agārasmā anagāriyaṁ pabbajjāyā”ti.


pli: Evaṁ vutte, sudinno kalandaputto tuṇhī ahosi.


pli: Dutiyampi kho …pe…


pli: tatiyampi kho sudinnassa kalandaputtassa mātāpitaro sudinnaṁ kalandaputtaṁ etadavocuṁ—


pli: “tvaṁ khosi, tāta sudinna, amhākaṁ ekaputtako piyo manāpo sukhedhito sukhaparihato.


pli: Na tvaṁ, tāta sudinna, kiñci dukkhassa jānāsi.


pli: Maraṇenapi mayaṁ te akāmakā vinā bhavissāma,


pli: kiṁ pana mayaṁ taṁ jīvantaṁ anujānissāma agārasmā anagāriyaṁ pabbajjāya.


pli: Tatiyampi kho sudinno kalandaputto tuṇhī ahosi.


pli: Atha kho sudinnassa kalandaputtassa sahāyakā yena sudinno kalandaputto tenupasaṅkamiṁsu; upasaṅkamitvā sudinnaṁ kalandaputtaṁ etadavocuṁ—


pli: “tvaṁ khosi, samma sudinna, mātāpitūnaṁ ekaputtako piyo manāpo sukhedhito sukhaparihato.


pli: Na tvaṁ, samma sudinna, kiñci dukkhassa jānāsi.


pli: Maraṇenapi te mātāpitaro akāmakā vinā bhavissanti,


pli: kiṁ pana taṁ jīvantaṁ anujānissanti agārasmā anagāriyaṁ pabbajāya.


pli: Uṭṭhehi, samma sudinna, bhuñja ca piva ca paricārehi ca,


pli: bhuñjanto pivanto paricārento kāme paribhuñjanto puññāni karonto abhiramassu,


pli: na taṁ mātāpitaro anujānissanti agārasmā anagāriyaṁ pabbajjāyā”ti.


pli: tatiyampi kho sudinnassa kalandaputtassa sahāyakā sudinnaṁ kalandaputtaṁ etadavocuṁ—


pli: “tvaṁ khosi, samma sudinna …pe…


pli: tatiyampi kho sudinno kalandaputto tuṇhī ahosi.


pli: Atha kho sudinnassa kalandaputtassa sahāyakā yena sudinnassa kalandaputtassa mātāpitaro tenupasaṅkamiṁsu; upasaṅkamitvā sudinnassa kalandaputtassa mātāpitaro etadavocuṁ—


pli: “ammatātā, eso sudinno anantarahitāya bhūmiyā nipanno—


pli: ‘idheva me maraṇaṁ bhavissati pabbajjā vā’ti.


pli: Sace tumhe sudinnaṁ nānujānissatha agārasmā anagāriyaṁ pabbajjāya, tattheva maraṇaṁ āgamissati.


pli: Sace pana tumhe sudinnaṁ anujānissatha agārasmā anagāriyaṁ pabbajjāya, pabbajitampi naṁ dakkhissatha.


pli: Sace sudinno nābhiramissati agārasmā anagāriyaṁ pabbajjāya, kā tassa aññā gati bhavissati, idheva paccāgamissati.


pli: Anujānātha sudinnaṁ agārasmā anagāriyaṁ pabbajjāyā”ti.


pli: “Anujānāma, tātā, sudinnaṁ agārasmā anagāriyaṁ pabbajjāyā”ti.


pli: Atha kho sudinnassa kalandaputtassa sahāyakā yena sudinno kalandaputto tenupasaṅkamiṁsu; upasaṅkamitvā sudinnaṁ kalandaputtaṁ etadavocuṁ—


pli: “uṭṭhehi, samma sudinna, anuññātosi mātāpitūhi agārasmā anagāriyaṁ pabbajjāyā”ti.


pli: Atha kho sudinno kalandaputto—“anuññātomhi kira mātāpitūhi agārasmā anagāriyaṁ pabbajjāyā”ti, haṭṭho udaggo pāṇinā gattāni paripuñchanto vuṭṭhāsi.


pli: Atha kho sudinno kalandaputto katipāhaṁ balaṁ gāhetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho sudinno kalandaputto bhagavantaṁ etadavoca—


pli: “anuññāto ahaṁ, bhante, mātāpitūhi agārasmā anagāriyaṁ pabbajjāya.


pli: Pabbājetu maṁ bhagavā”ti.


pli: Alattha kho sudinno kalandaputto bhagavato santike pabbajjaṁ, alattha upasampadaṁ.


pli: Acirūpasampanno ca panāyasmā sudinno evarūpe dhutaguṇe samādāya vattati, āraññiko hoti piṇḍapātiko paṁsukūliko sapadānacāriko,


pli: aññataraṁ vajjigāmaṁ upanissāya viharati.


pli: Tena kho pana samayena vajjī dubbhikkhā hoti dvīhitikā setaṭṭhikā salākāvuttā, na sukarā uñchena paggahena yāpetuṁ.


pli: Atha kho āyasmato sudinnassa etadahosi—“etarahi kho vajjī dubbhikkhā dvīhitikā setaṭṭhikā salākāvuttā, na sukarā uñchena paggahena yāpetuṁ.


pli: Bahū kho pana me vesāliyaṁ ñātī aḍḍhā mahaddhanā mahābhogā pahūtajātarūparajatā pahūtavittūpakaraṇā pahūtadhanadhaññā.


pli: Yannūnāhaṁ ñātī upanissāya vihareyyaṁ.


pli: Ñātī maṁ nissāya dānāni dassanti puññāni karissanti, bhikkhū ca lābhaṁ lacchanti, ahañca piṇḍakena na kilamissāmī”ti.


pli: Atha kho āyasmā sudinno senāsanaṁ saṁsāmetvā pattacīvaramādāya yena vesālī tena pakkāmi.


pli: Anupubbena yena vesālī tadavasari. Tatra sudaṁ āyasmā sudinno vesāliyaṁ viharati mahāvane kūṭāgārasālāyaṁ.


pli: Assosuṁ kho āyasmato sudinnassa ñātakā—“sudinno kira kalandaputto vesāliṁ anuppatto”ti. Te āyasmato sudinnassa saṭṭhimatte thālipāke bhattābhihāraṁ abhihariṁsu.


pli: Atha kho āyasmā sudinno te saṭṭhimatte thālipāke bhikkhūnaṁ vissajjetvā pubbaṇhasamayaṁ nivāsetvā pattacīvaramādāya kalandagāmaṁ piṇḍāya pāvisi.


pli: Kalandagāme sapadānaṁ piṇḍāya caramāno yena sakapitu nivesanaṁ tenupasaṅkami.


pli: Tena kho pana samayena āyasmato sudinnassa ñātidāsī ābhidosikaṁ kummāsaṁ chaḍḍetukāmā hoti.


pli: Atha kho āyasmā sudinno taṁ ñātidāsiṁ etadavoca—


pli: “sace taṁ, bhagini, chaḍḍanīyadhammaṁ, idha me patte ākirā”ti.


pli: Atha kho āyasmato sudinnassa ñātidāsī taṁ ābhidosikaṁ kummāsaṁ āyasmato sudinnassa patte ākirantī hatthānañca pādānañca sarassa ca nimittaṁ aggahesi.


pli: Atha kho āyasmato sudinnassa ñātidāsī yenāyasmato sudinnassa mātā tenupasaṅkami; upasaṅkamitvā āyasmato sudinnassa mātaraṁ etadavoca—


pli: “yaggheyye, jāneyyāsi,


pli: ayyaputto sudinno anuppatto”ti.


pli: “Sace, je, tvaṁ saccaṁ bhaṇasi, adāsiṁ taṁ karomī”ti.


pli: Tena kho pana samayena āyasmā sudinno taṁ ābhidosikaṁ kummāsaṁ aññataraṁ kuṭṭamūlaṁ nissāya paribhuñjati.


pli: Pitāpi kho āyasmato sudinnassa kammantā āgacchanto addasa āyasmantaṁ sudinnaṁ taṁ ābhidosikaṁ kummāsaṁ aññataraṁ kuṭṭamūlaṁ nissāya paribhuñjantaṁ.


pli: Disvāna yenāyasmā sudinno tenupasaṅkami; upasaṅkamitvā āyasmantaṁ sudinnaṁ etadavoca—


pli: “atthi nāma, tāta sudinna, ābhidosikaṁ kummāsaṁ paribhuñjissasi.


pli: Nanu nāma, tāta sudinna, sakaṁ gehaṁ gantabban”ti?


pli: “Agamimha kho te, gahapati, gehaṁ.


pli: Tatāyaṁ ābhidosiko kummāso”ti.


pli: Atha kho āyasmato sudinnassa pitā āyasmato sudinnassa bāhāyaṁ gahetvā āyasmantaṁ sudinnaṁ etadavoca— “ehi, tāta sudinna, gharaṁ gamissāmā”ti.


pli: Atha kho āyasmā sudinno yena sakapitu nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho āyasmato sudinnassa pitā āyasmantaṁ sudinnaṁ etadavoca— “bhuñja, tāta sudinnā”ti.


pli: “Alaṁ, gahapati, kataṁ me ajja bhattakiccan”ti.


pli: “Adhivāsehi, tāta sudinna, svātanāya bhattan”ti.


pli: Adhivāsesi kho āyasmā sudinno tuṇhībhāvena. Atha kho āyasmā sudinno uṭṭhāyāsanā pakkāmi.


pli: Atha kho āyasmato sudinnassa mātā tassā rattiyā accayena haritena gomayena pathaviṁ opuñjāpetvā dve puñje kārāpesi—ekaṁ hiraññassa, ekaṁ suvaṇṇassa.


pli: Tāva mahantā puñjā ahesuṁ, orato ṭhito puriso pārato ṭhitaṁ purisaṁ na passati; pārato ṭhito puriso orato ṭhitaṁ purisaṁ na passati.


pli: Te puñje kilañjehi paṭicchādāpetvā majjhe āsanaṁ paññāpetvā tirokaraṇīyaṁ parikkhipitvā āyasmato sudinnassa purāṇadutiyikaṁ āmantesi—


pli: “tena hi, vadhu, yena alaṅkārena alaṅkatā puttassa me sudinnassa piyā ahosi manāpā tena alaṅkārena alaṅkarā”ti.


pli: “Evaṁ, ayye”ti, kho āyasmato sudinnassa purāṇadutiyikā āyasmato sudinnassa mātuyā paccassosi.


pli: Atha kho āyasmā sudinno pubbaṇhasamayaṁ nivāsetvā pattacīvaramādāya yena sakapitu nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho āyasmato sudinnassa pitā yenāyasmā sudinno tenupasaṅkami; upasaṅkamitvā te puñje vivarāpetvā āyasmantaṁ sudinnaṁ etadavoca—


pli: “idaṁ te, tāta sudinna, mātu mattikaṁ itthikāya itthidhanaṁ, aññaṁ pettikaṁ aññaṁ pitāmahaṁ.


pli: Labbhā, tāta sudinna, hīnāyāvattitvā bhogā ca bhuñjituṁ puññāni ca kātuṁ.


pli: Ehi tvaṁ, tāta sudinna, hīnāyāvattitvā bhoge ca bhuñjassu puññāni ca karohī”ti.


pli: “Tāta, na ussahāmi na visahāmi, abhirato ahaṁ brahmacariyaṁ carāmī”ti.


pli: Dutiyampi kho …pe…


pli: tatiyampi kho āyasmato sudinnassa pitā āyasmantaṁ sudinnaṁ etadavoca—


pli: “idaṁ te, tāta sudinna, mātu mattikaṁ, itthikāya itthidhanaṁ, aññaṁ pettikaṁ, aññaṁ pitāmahaṁ.


pli: “Vadeyyāma kho taṁ, gahapati, sace tvaṁ nātikaḍḍheyyāsī”ti.


pli: “Vadehi, tāta sudinnā”ti.


pli: “Tena hi tvaṁ, gahapati, mahante mahante sāṇipasibbake kārāpetvā hiraññasuvaṇṇassa pūrāpetvā sakaṭehi nibbāhāpetvā majjhe gaṅgāya sote opātehi.


pli: Taṁ kissa hetu?


pli: Yañhi te, gahapati, bhavissati tatonidānaṁ bhayaṁ vā chambhitattaṁ vā lomahaṁso vā ārakkho vā so te na bhavissatī”ti.


pli: Evaṁ vutte, āyasmato sudinnassa pitā anattamano ahosi— “kathañhi nāma putto sudinno evaṁ vakkhatī”ti.


pli: Atha kho āyasmato sudinnassa pitā āyasmato sudinnassa purāṇadutiyikaṁ āmantesi—


pli: “tena hi, vadhu, tvaṁ piyā ca manāpā ca. Appeva nāma putto sudinno tuyhampi vacanaṁ kareyyā”ti.


pli: Atha kho āyasmato sudinnassa purāṇadutiyikā āyasmato sudinnassa pādesu gahetvā āyasmantaṁ sudinnaṁ etadavoca—


pli: “kīdisā nāma tā, ayyaputta, accharāyo yāsaṁ tvaṁ hetu brahmacariyaṁ carasī”ti?


pli: “Na kho ahaṁ, bhagini, accharānaṁ hetu brahmacariyaṁ carāmī”ti.


pli: Atha kho āyasmato sudinnassa purāṇadutiyikā— “ajjatagge maṁ ayyaputto sudinno bhaginivādena samudācaratī”ti, tattheva mucchitā papatā.


pli: Atha kho āyasmā sudinno pitaraṁ etadavoca—


pli: “sace, gahapati, bhojanaṁ dātabbaṁ detha,


pli: mā no viheṭhayitthā”ti.


pli: “Bhuñja, tāta sudinnā”ti.


pli: Atha kho āyasmato sudinnassa mātā ca pitā ca āyasmantaṁ sudinnaṁ paṇītena khādanīyena bhojanīyena sahatthā santappesuṁ sampavāresuṁ.


pli: Atha kho āyasmato sudinnassa mātā āyasmantaṁ sudinnaṁ bhuttāviṁ onītapattapāṇiṁ etadavoca—


pli: “idaṁ, tāta sudinna, kulaṁ aḍḍhaṁ mahaddhanaṁ mahābhogaṁ pahūtajātarūparajataṁ pahūtavittūpakaraṇaṁ pahūtadhanadhaññaṁ.


pli: Labbhā, tāta sudinna, hīnāyāvattitvā bhogā ca bhuñjituṁ puññāni ca kātuṁ.


pli: Ehi tvaṁ, tāta sudinna, hīnāyāvattitvā bhoge ca bhuñjassu puññāni ca karohī”ti.


pli: “Amma, na ussahāmi na visahāmi, abhirato ahaṁ brahmacariyaṁ carāmī”ti.


pli: Dutiyampi kho …pe…


pli: tatiyampi kho āyasmato sudinnassa mātā āyasmantaṁ sudinnaṁ etadavoca—


pli: Tena hi, tāta sudinna, bījakampi dehi—


pli: mā no aputtakaṁ sāpateyyaṁ licchavayo atiharāpesun”ti.


pli: “Etaṁ kho me, amma, sakkā kātun”ti.


pli: “Kahaṁ pana, tāta sudinna, etarahi viharasī”ti?


pli: “Mahāvane, ammā”ti.


pli: Atha kho āyasmā sudinno uṭṭhāyāsanā pakkāmi.


pli: Atha kho āyasmato sudinnassa mātā āyasmato sudinnassa purāṇadutiyikaṁ āmantesi—


pli: “tena hi, vadhu, yadā utunī ahosi, pupphaṁ te uppannaṁ hoti, atha me āroceyyāsī”ti.


pli: “Evaṁ, ayye”ti kho āyasmato sudinnassa purāṇadutiyikā āyasmato sudinnassa mātuyā paccassosi.


pli: Atha kho āyasmato sudinnassa purāṇadutiyikā nacirasseva utunī ahosi, pupphaṁsā uppajji.


pli: Atha kho āyasmato sudinnassa purāṇadutiyikā āyasmato sudinnassa mātaraṁ etadavoca—“utunīmhi, ayye, pupphaṁ me uppannan”ti.


pli: “Tena hi, vadhu, yena alaṅkārena alaṅkatā puttassa sudinnassa piyā ahosi manāpā tena alaṅkārena alaṅkarā”ti.


pli: Atha kho āyasmato sudinnassa mātā āyasmato sudinnassa purāṇadutiyikaṁ ādāya yena mahāvanaṁ yenāyasmā sudinno tenupasaṅkami; upasaṅkamitvā āyasmantaṁ sudinnaṁ etadavoca—


pli: “idaṁ, tāta sudinna, kulaṁ aḍḍhaṁ mahaddhanaṁ mahābhogaṁ pahūtajātarūparajataṁ pahūtavittūpakaraṇaṁ pahūtadhanadhaññaṁ.


pli: Labbhā, tāta sudinna, hīnāyāvattitvā bhogā ca bhuñjituṁ puññāni ca kātuṁ.


pli: Ehi tvaṁ, tāta sudinna, hīnāyāvattitvā bhoge ca bhuñjassu puññāni ca karohī”ti.


pli: “Amma, na ussahāmi na visahāmi,


pli: abhirato ahaṁ brahmacariyaṁ carāmī”ti.


pli: Dutiyampi kho …pe…


pli: tatiyampi kho āyasmato sudinnassa mātā āyasmantaṁ sudinnaṁ etadavoca—


pli: Tena hi, tāta sudinna, bījakampi dehi—


pli: mā no aputtakaṁ sāpateyyaṁ licchavayo atiharāpesun”ti.


pli: “Etaṁ kho me, amma, sakkā kātun”ti,


pli: purāṇadutiyikāya bāhāyaṁ gahetvā mahāvanaṁ ajjhogāhetvā apaññatte sikkhāpade anādīnavadasso purāṇadutiyikāya tikkhattuṁ methunaṁ dhammaṁ abhiviññāpesi.


pli: Sā tena gabbhaṁ gaṇhi.


pli: Bhummā devā saddamanussāvesuṁ—


pli: “nirabbudo vata bho bhikkhusaṅgho nirādīnavo;


pli: sudinnena kalandaputtena abbudaṁ uppāditaṁ, ādīnavo uppādito”ti.


pli: Bhummānaṁ devānaṁ saddaṁ sutvā cātumahārājikā devā saddamanussāvesuṁ …pe…


pli: tāvatiṁsā devā …


pli: yāmā devā …


pli: tusitā devā …


pli: nimmānaratī devā …


pli: paranimmitavasavattī devā …


pli: brahmakāyikā devā saddamanussāvesuṁ—


pli: Itiha tena khaṇena tena muhuttena yāva brahmalokā saddo abbhuggacchi.


pli: Atha kho āyasmato sudinnassa purāṇadutiyikā tassa gabbhassa paripākamanvāya puttaṁ vijāyi.


pli: Atha kho āyasmato sudinnassa sahāyakā tassa dārakassa bījakoti nāmaṁ akaṁsu.


pli: Āyasmato sudinnassa purāṇadutiyikāya bījakamātāti nāmaṁ akaṁsu.


pli: Āyasmato sudinnassa bījakapitāti nāmaṁ akaṁsu.


pli: Te aparena samayena ubho agārasmā anagāriyaṁ pabbajitvā arahattaṁ sacchākaṁsu.


pli: Atha kho āyasmato sudinnassa ahudeva kukkuccaṁ, ahu vippaṭisāro—


pli: “alābhā vata me, na vata me lābhā; dulladdhaṁ vata me, na vata me suladdhaṁ;


pli: yohaṁ evaṁ svākkhāte dhammavinaye pabbajitvā nāsakkhiṁ yāvajīvaṁ paripuṇṇaṁ parisuddhaṁ brahmacariyaṁ caritun”ti.


pli: So teneva kukkuccena tena vippaṭisārena kiso ahosi lūkho dubbaṇṇo uppaṇḍuppaṇḍukajāto dhamanisanthatagatto antomano līnamano dukkhī dummano vippaṭisārī pajjhāyi.


pli: Atha kho āyasmato sudinnassa sahāyakā bhikkhū āyasmantaṁ sudinnaṁ etadavocuṁ—


pli: “pubbe kho tvaṁ, āvuso sudinna, vaṇṇavā ahosi pīṇindriyo pasannamukhavaṇṇo vippasannachavivaṇṇo;


pli: so dāni tvaṁ etarahi kiso lūkho dubbaṇṇo uppaṇḍuppaṇḍukajāto dhamanisanthatagatto antomano līnamano dukkhī dummano vippaṭisārī pajjhāyasi.


pli: Kacci no tvaṁ, āvuso sudinna, anabhirato brahmacariyaṁ carasī”ti?


pli: “Na kho ahaṁ, āvuso, anabhirato brahmacariyaṁ carāmi.


pli: Atthi me pāpakammaṁ kataṁ;


pli: purāṇadutiyikāya methuno dhammo paṭisevito;


pli: tassa mayhaṁ, āvuso, ahudeva kukkuccaṁ ahu vippaṭisāro—


pli: ‘alābhā vata me, na vata me lābhā; dulladdhaṁ vata me, na vata me suladdhaṁ; yohaṁ evaṁ svākkhāte dhammavinaye pabbajitvā nāsakkhiṁ yāvajīvaṁ paripuṇṇaṁ parisuddhaṁ brahmacariyaṁ caritun’”ti.


pli: “Alañhi te, āvuso sudinna, kukkuccāya alaṁ vippaṭisārāya yaṁ tvaṁ evaṁ svākkhāte dhammavinaye pabbajitvā na sakkhissasi yāvajīvaṁ paripuṇṇaṁ parisuddhaṁ brahmacariyaṁ carituṁ.


pli: Nanu, āvuso, bhagavatā anekapariyāyena virāgāya dhammo desito, no sarāgāya;


pli: visaṁyogāya dhammo desito, no saṁyogāya;


pli: anupādānāya dhammo desito, no saupādānāya.


pli: Tattha nāma tvaṁ, āvuso, bhagavatā virāgāya dhamme desite sarāgāya cetessasi, visaṁyogāya dhamme desite saṁyogāya cetessasi, anupādānāya dhamme desite saupādānāya cetessasi.


pli: Nanu, āvuso, bhagavatā anekapariyāyena rāgavirāgāya dhammo desito,


pli: madanimmadanāya pipāsavinayāya ālayasamugghātāya vaṭṭupacchedāya taṇhākkhayāya virāgāya nirodhāya nibbānāya dhammo desito.


pli: Nanu, āvuso, bhagavatā anekapariyāyena kāmānaṁ pahānaṁ akkhātaṁ,


pli: kāmasaññānaṁ pariññā akkhātā,


pli: kāmapipāsānaṁ paṭivinayo akkhāto,


pli: kāmavitakkānaṁ samugghāto akkhāto,


pli: kāmapariḷāhānaṁ vūpasamo akkhāto.


pli: Netaṁ, āvuso, appasannānaṁ vā pasādāya, pasannānaṁ vā bhiyyobhāvāya.


pli: Atha khvetaṁ, āvuso, appasannānañceva appasādāya pasannānañca ekaccānaṁ aññathattāyā”ti.


pli: Atha kho te bhikkhū āyasmantaṁ sudinnaṁ anekapariyāyena vigarahitvā bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā āyasmantaṁ sudinnaṁ paṭipucchi—


pli: “saccaṁ kira tvaṁ, sudinna, purāṇadutiyikāya methunaṁ dhammaṁ paṭisevī”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, moghapurisa, ananulomikaṁ appaṭirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tvaṁ, moghapurisa, evaṁ svākkhāte dhammavinaye pabbajitvā na sakkhissasi yāvajīvaṁ paripuṇṇaṁ parisuddhaṁ brahmacariyaṁ carituṁ.


pli: Nanu mayā, moghapurisa, anekapariyāyena virāgāya dhammo desito, no sarāgāya;


pli: visaṁyogāya dhammo desito, no saṁyogāya;


pli: anupādānāya dhammo desito, no saupādānāya.


pli: Tattha nāma tvaṁ, moghapurisa, mayā virāgāya dhamme desite sarāgāya cetessasi, visaṁyogāya dhamme desite saṁyogāya cetessasi, anupādānāya dhamme desite saupādānāya cetessasi.


pli: Nanu mayā, moghapurisa, anekapariyāyena rāgavirāgāya dhammo desito.


pli: Madanimmadanāya pipāsavinayāya ālayasamugghātāya vaṭṭupacchedāya taṇhākkhayāya virāgāya nirodhāya nibbānāya dhammo desito.


pli: Nanu mayā, moghapurisa, anekapariyāyena kāmānaṁ pahānaṁ akkhātaṁ,


pli: kāmasaññānaṁ pariññā akkhātā,


pli: kāmapipāsānaṁ paṭivinayo akkhāto,


pli: kāmavitakkānaṁ samugghāto akkhāto,


pli: kāmapariḷāhānaṁ vūpasamo akkhāto.


pli: Varaṁ te, moghapurisa, āsivisassa ghoravisassa mukhe aṅgajātaṁ pakkhittaṁ, na tveva mātugāmassa aṅgajāte aṅgajātaṁ pakkhittaṁ.


pli: Varaṁ te, moghapurisa, kaṇhasappassa mukhe aṅgajātaṁ pakkhittaṁ, na tveva mātugāmassa aṅgajāte aṅgajātaṁ pakkhittaṁ.


pli: Varaṁ te, moghapurisa, aṅgārakāsuyā ādittāya sampajjalitāya sajotibhūtāya aṅgajātaṁ pakkhittaṁ, na tveva mātugāmassa aṅgajāte aṅgajātaṁ pakkhittaṁ.


pli: Taṁ kissa hetu?


pli: Tatonidānañhi, moghapurisa, maraṇaṁ vā nigaccheyya maraṇamattaṁ vā dukkhaṁ, na tveva tappaccayā kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjeyya.


pli: Itonidānañca kho, moghapurisa, kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjeyya.


pli: Tattha nāma tvaṁ, moghapurisa, yaṁ tvaṁ asaddhammaṁ gāmadhammaṁ vasaladhammaṁ duṭṭhullaṁ odakantikaṁ rahassaṁ dvayaṁdvayasamāpattiṁ samāpajjissasi,


pli: bahūnaṁ kho tvaṁ, moghapurisa, akusalānaṁ dhammānaṁ ādikattā pubbaṅgamo.


pli: Netaṁ, moghapurisa, appasannānaṁ vā pasādāya, pasannānaṁ vā bhiyyobhāvāya;


pli: atha khvetaṁ, moghapurisa, appasannānañceva appasādāya, pasannānañca ekaccānaṁ aññathattāyā”ti.


pli: Atha kho bhagavā āyasmantaṁ sudinnaṁ anekapariyāyena vigarahitvā dubbharatāya dupposatāya mahicchatāya asantuṭṭhitāya saṅgaṇikāya kosajjassa avaṇṇaṁ bhāsitvā anekapariyāyena subharatāya suposatāya appicchassa santuṭṭhassa sallekhassa dhutassa pāsādikassa apacayassa vīriyārambhassa vaṇṇaṁ bhāsitvā


pli: bhikkhūnaṁ tadanucchavikaṁ tadanulomikaṁ dhammiṁ kathaṁ katvā bhikkhū āmantesi—


pli: “tena hi, bhikkhave, bhikkhūnaṁ sikkhāpadaṁ paññapessāmi dasa atthavase paṭicca—


pli: saṅghasuṭṭhutāya, saṅghaphāsutāya, dummaṅkūnaṁ puggalānaṁ niggahāya, pesalānaṁ bhikkhūnaṁ phāsuvihārāya, diṭṭhadhammikānaṁ āsavānaṁ saṁvarāya, samparāyikānaṁ āsavānaṁ paṭighātāya, appasannānaṁ pasādāya, pasannānaṁ bhiyyobhāvāya, saddhammaṭṭhitiyā, vinayānuggahāya.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu methunaṁ dhammaṁ paṭiseveyya, pārājiko hoti asaṁvāso”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Sudinnabhāṇavāro niṭṭhito.


pli: 2. Makkaṭīvatthu


pli: Tena kho pana samayena aññataro bhikkhu vesāliyaṁ mahāvane makkaṭiṁ āmisena upalāpetvā tassā methunaṁ dhammaṁ paṭisevati.


pli: Atha kho so bhikkhu pubbaṇhasamayaṁ nivāsetvā pattacīvaraṁ ādāya vesāliṁ piṇḍāya pāvisi.


pli: Tena kho pana samayena sambahulā bhikkhū senāsanacārikaṁ āhiṇḍantā yena tassa bhikkhuno vihāro tenupasaṅkamiṁsu.


pli: Addasa kho sā makkaṭī te bhikkhū dūratova āgacchante.


pli: Disvāna yena te bhikkhū tenupasaṅkami; upasaṅkamitvā tesaṁ bhikkhūnaṁ purato kaṭimpi cālesi cheppampi cālesi, kaṭimpi oḍḍi, nimittampi akāsi.


pli: Atha kho tesaṁ bhikkhūnaṁ etadahosi—“nissaṁsayaṁ kho so bhikkhu imissā makkaṭiyā methunaṁ dhammaṁ paṭisevatī”ti. Ekamantaṁ nilīyiṁsu.


pli: Atha kho so bhikkhu vesāliyaṁ piṇḍāya caritvā piṇḍapātaṁ ādāya paṭikkami.


pli: Atha kho sā makkaṭī yena so bhikkhu tenupasaṅkami.


pli: Atha kho so bhikkhu taṁ piṇḍapātaṁ ekadesaṁ bhuñjitvā ekadesaṁ tassā makkaṭiyā adāsi.


pli: Atha kho sā makkaṭī taṁ piṇḍapātaṁ bhuñjitvā tassa bhikkhuno kaṭiṁ oḍḍi. Atha kho so bhikkhu tassā makkaṭiyā methunaṁ dhammaṁ paṭisevati.


pli: Atha kho te bhikkhū taṁ bhikkhuṁ etadavocuṁ—“nanu, āvuso, bhagavatā sikkhāpadaṁ paññattaṁ;


pli: kissa tvaṁ, āvuso, makkaṭiyā methunaṁ dhammaṁ paṭisevasī”ti?


pli: “Saccaṁ, āvuso, bhagavatā sikkhāpadaṁ paññattaṁ; tañca kho manussitthiyā, no tiracchānagatāyā”ti.


pli: “Nanu, āvuso, tatheva taṁ hoti.


pli: Ananucchavikaṁ, āvuso, ananulomikaṁ appaṭirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tvaṁ, āvuso, evaṁ svākkhāte dhammavinaye pabbajitvā na sakkhissasi yāvajīvaṁ paripuṇṇaṁ parisuddhaṁ brahmacariyaṁ carituṁ.


pli: Nanu, āvuso, bhagavatā anekapariyāyena virāgāya dhammo desito, no sarāgāya …pe…


pli: kāmapariḷāhānaṁ vūpasamo akkhāto.


pli: Netaṁ, āvuso, appasannānaṁ vā pasādāya pasannānaṁ vā bhiyyobhāvāya.


pli: Atha khvetaṁ, āvuso, appasannānañceva appasādāya, pasannānañca ekaccānaṁ aññathattāyā”ti.


pli: Atha kho te bhikkhū taṁ bhikkhuṁ anekapariyāyena vigarahitvā bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā taṁ bhikkhuṁ paṭipucchi—


pli: “saccaṁ kira tvaṁ, bhikkhu, makkaṭiyā methunaṁ dhammaṁ paṭisevī”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, moghapurisa, ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tvaṁ, moghapurisa, evaṁ svākkhāte dhammavinaye pabbajitvā na sakkhissasi yāvajīvaṁ paripuṇṇaṁ parisuddhaṁ brahmacariyaṁ carituṁ.


pli: Nanu mayā, moghapurisa, anekapariyāyena virāgāya dhammo desito, no sarāgāya …pe…


pli: Varaṁ te, moghapurisa, āsivisassa ghoravisassa mukhe aṅgajātaṁ pakkhittaṁ, na tveva makkaṭiyā aṅgajāte aṅgajātaṁ pakkhittaṁ.


pli: Varaṁ te, moghapurisa, kaṇhasappassa mukhe aṅgajātaṁ pakkhittaṁ, na tveva makkaṭiyā aṅgajāte aṅgajātaṁ pakkhittaṁ.


pli: Varaṁ te, moghapurisa, aṅgārakāsuyā ādittāya sampajjalitāya sajotibhūtāya aṅgajātaṁ pakkhittaṁ, na tveva makkaṭiyā aṅgajāte aṅgajātaṁ pakkhittaṁ.


pli: Taṁ kissa hetu?


pli: Tatonidānañhi, moghapurisa, maraṇaṁ vā nigaccheyya maraṇamattaṁ vā dukkhaṁ;


pli: na tveva tappaccayā kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjeyya.


pli: Itonidānañca kho, moghapurisa, kāyassa bhedā paraṁ maraṇā apāyaṁ duggatiṁ vinipātaṁ nirayaṁ upapajjeyya.


pli: Tattha nāma tvaṁ, moghapurisa, yaṁ tvaṁ asaddhammaṁ gāmadhammaṁ vasaladhammaṁ duṭṭhullaṁ odakantikaṁ rahassaṁ dvayaṁdvayasamāpattiṁ samāpajjissasi.


pli: Netaṁ, moghapurisa, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu methunaṁ dhammaṁ paṭiseveyya antamaso tiracchānagatāyapi, pārājiko hoti asaṁvāso”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Makkaṭīvatthu niṭṭhitaṁ.


pli: 3. Santhatabhāṇavāra


pli: Tena kho pana samayena sambahulā vesālikā vajjiputtakā bhikkhū yāvadatthaṁ bhuñjiṁsu, yāvadatthaṁ supiṁsu, yāvadatthaṁ nhāyiṁsu.


pli: Yāvadatthaṁ bhuñjitvā yāvadatthaṁ supitvā yāvadatthaṁ nhāyitvā ayoniso manasi karitvā sikkhaṁ apaccakkhāya dubbalyaṁ anāvikatvā methunaṁ dhammaṁ paṭiseviṁsu.


pli: Te aparena samayena ñātibyasanenapi phuṭṭhā bhogabyasanenapi phuṭṭhā rogabyasanenapi phuṭṭhā āyasmantaṁ ānandaṁ upasaṅkamitvā evaṁ vadanti—


pli: “na mayaṁ, bhante ānanda, buddhagarahino na dhammagarahino na saṅghagarahino;


pli: attagarahino mayaṁ, bhante ānanda, anaññagarahino.


pli: Mayamevamhā alakkhikā mayaṁ appapuññā,


pli: ye mayaṁ evaṁ svākkhāte dhammavinaye pabbajitvā nāsakkhimhā yāvajīvaṁ paripuṇṇaṁ parisuddhaṁ brahmacariyaṁ carituṁ.


pli: Idāni cepi mayaṁ, bhante ānanda, labheyyāma bhagavato santike pabbajjaṁ labheyyāma upasampadaṁ, idānipi mayaṁ vipassakā kusalānaṁ dhammānaṁ pubbarattāpararattaṁ bodhipakkhikānaṁ dhammānaṁ bhāvanānuyogamanuyuttā vihareyyāma.


pli: Sādhu, bhante ānanda, bhagavato etamatthaṁ ārocehī”ti.


pli: “Evamāvuso”ti kho āyasmā ānando vesālikānaṁ vajjiputtakānaṁ paṭissuṇitvā yena bhagavā tenupasaṅkami; upasaṅkamitvā bhagavato etamatthaṁ ārocesi.


pli: “Aṭṭhānametaṁ, ānanda, anavakāso yaṁ tathāgato vajjīnaṁ vā vajjiputtakānaṁ vā kāraṇā sāvakānaṁ pārājikaṁ sikkhāpadaṁ paññattaṁ samūhaneyyā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “yo, bhikkhave, sikkhaṁ apaccakkhāya dubbalyaṁ anāvikatvā methunaṁ dhammaṁ paṭisevati so āgato na upasampādetabbo.


pli: Yo ca kho, bhikkhave, sikkhaṁ paccakkhāya dubbalyaṁ āvikatvā methunaṁ dhammaṁ paṭisevati so āgato upasampādetabbo.


pli: Evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu bhikkhūnaṁ sikkhāsājīvasamāpanno sikkhaṁ apaccakkhāya dubbalyaṁ anāvikatvā methunaṁ dhammaṁ paṭiseveyya, antamaso tiracchānagatāyapi, pārājiko hoti asaṁvāso”ti.


pli: Yo panāti


pli: yo yādiso yathāyutto yathājacco yathānāmo yathāgotto yathāsīlo yathāvihārī yathāgocaro thero vā navo vā majjhimo vā. Eso vuccati “yo panā”ti.


pli: Bhikkhūti


pli: bhikkhakoti bhikkhu,


pli: bhikkhācariyaṁ ajjhupagatoti bhikkhu,


pli: bhinnapaṭadharoti bhikkhu,


pli: samaññāya bhikkhu,


pli: paṭiññāya bhikkhu,


pli: ehi bhikkhūti bhikkhu,


pli: tīhi saraṇagamanehi upasampannoti bhikkhu,


pli: bhadro bhikkhu,


pli: sāro bhikkhu,


pli: sekho bhikkhu,


pli: asekho bhikkhu,


pli: samaggena saṅghena ñatticatutthena kammena akuppena ṭhānārahena upasampannoti bhikkhu.


pli: Tatra yvāyaṁ bhikkhu samaggena saṅghena ñatticatutthena kammena akuppena ṭhānārahena upasampanno, ayaṁ imasmiṁ atthe adhippeto bhikkhūti.


pli: Sikkhāti


pli: tisso sikkhā—adhisīlasikkhā, adhicittasikkhā, adhipaññāsikkhā.


pli: Tatra yāyaṁ adhisīlasikkhā, ayaṁ imasmiṁ atthe adhippetā sikkhāti.


pli: Sājīvaṁ nāma


pli: yaṁ bhagavatā paññattaṁ sikkhāpadaṁ, etaṁ sājīvaṁ nāma.


pli: Tasmiṁ sikkhati, tena vuccati sājīvasamāpannoti.


pli: Sikkhaṁ apaccakkhāya dubbalyaṁ anāvikatvāti


pli: atthi, bhikkhave, dubbalyāvikammañceva hoti sikkhā ca apaccakkhātā;


pli: atthi, bhikkhave, dubbalyāvikammañceva hoti sikkhā ca paccakkhātā.


pli: Kathañca, bhikkhave, dubbalyāvikammañceva hoti sikkhā ca apaccakkhātā.


pli: Idha, bhikkhave, bhikkhu ukkaṇṭhito anabhirato sāmaññā cavitukāmo


pli: bhikkhubhāvaṁ aṭṭīyamāno harāyamāno jigucchamāno


pli: gihibhāvaṁ patthayamāno


pli: upāsakabhāvaṁ patthayamāno


pli: ārāmikabhāvaṁ patthayamāno


pli: sāmaṇerabhāvaṁ patthayamāno


pli: titthiyabhāvaṁ patthayamāno


pli: titthiyasāvakabhāvaṁ patthayamāno


pli: assamaṇabhāvaṁ patthayamāno


pli: asakyaputtiyabhāvaṁ patthayamāno—


pli: “yannūnāhaṁ buddhaṁ paccakkheyyan”ti vadati viññāpeti.


pli: Evampi, bhikkhave, dubbalyāvikammañceva hoti sikkhā ca apaccakkhātā.


pli: Atha vā pana ukkaṇṭhito anabhirato sāmaññā cavitukāmo


pli: gihibhāvaṁ patthayamāno …pe…


pli: “yannūnāhaṁ dhammaṁ paccakkheyyan”ti vadati viññāpeti …pe…


pli: “yannūnāhaṁ saṅghaṁ …


pli: yannūnāhaṁ sikkhaṁ …


pli: yannūnāhaṁ vinayaṁ …


pli: yannūnāhaṁ pātimokkhaṁ …


pli: yannūnāhaṁ uddesaṁ …


pli: yannūnāhaṁ upajjhāyaṁ …


pli: yannūnāhaṁ ācariyaṁ …


pli: yannūnāhaṁ saddhivihārikaṁ …


pli: yannūnāhaṁ antevāsikaṁ …


pli: yannūnāhaṁ samānupajjhāyakaṁ …


pli: yannūnāhaṁ samānācariyakaṁ …


pli: yannūnāhaṁ sabrahmacāriṁ paccakkheyyan”ti vadati viññāpeti.


pli: “Yannūnāhaṁ gihī assan”ti vadati viññāpeti.


pli: “Yannūnāhaṁ upāsako assan”ti …


pli: “yannūnāhaṁ ārāmiko assan”ti …


pli: “yannūnāhaṁ sāmaṇero assan”ti …


pli: “yannūnāhaṁ titthiyo assan”ti …


pli: “yannūnāhaṁ titthiyasāvako assan”ti …


pli: “yannūnāhaṁ assamaṇo assan”ti …


pli: “yannūnāhaṁ asakyaputtiyo assan”ti vadati viññāpeti.


pli: Evampi, bhikkhave, dubbalyāvikammañceva hoti sikkhā ca apaccakkhātā.


pli: Atha vā pana ukkaṇṭhito anabhirato sāmaññā cavitukāmo


pli: bhikkhubhāvaṁ aṭṭīyamāno harāyamāno jigucchamāno


pli: gihibhāvaṁ patthayamāno …pe…


pli: asakyaputtiyabhāvaṁ patthayamāno—


pli: “yadi panāhaṁ buddhaṁ paccakkheyyan”ti vadati viññāpeti …pe…


pli: “yadi panāhaṁ asakyaputtiyo assan”ti vadati viññāpeti …pe…


pli: “apāhaṁ buddhaṁ paccakkheyyan”ti vadati viññāpeti …pe…


pli: “apāhaṁ asakyaputtiyo assan”ti vadati viññāpeti …pe…


pli: “handāhaṁ buddhaṁ paccakkheyyan”ti vadati viññāpeti …pe…


pli: “handāhaṁ asakyaputtiyo assan”ti vadati viññāpeti …pe…


pli: “hoti me buddhaṁ paccakkheyyan”ti vadati viññāpeti …pe…


pli: “hoti me asakyaputtiyo assan”ti vadati viññāpeti.


pli: asakyaputtiyabhāvaṁ patthayamāno


pli: “mātaraṁ sarāmī”ti vadati viññāpeti …


pli: “pitaraṁ sarāmī”ti vadati viññāpeti …


pli: “bhātaraṁ sarāmī”ti vadati viññāpeti …


pli: “bhaginiṁ sarāmī”ti vadati viññāpeti …


pli: “puttaṁ sarāmī”ti vadati viññāpeti …


pli: “dhītaraṁ sarāmī”ti vadati viññāpeti …


pli: “pajāpatiṁ sarāmī”ti vadati viññāpeti …


pli: “ñātake sarāmī”ti vadati viññāpeti …


pli: “mitte sarāmī”ti vadati viññāpeti …


pli: “gāmaṁ sarāmī”ti vadati viññāpeti …


pli: “nigamaṁ sarāmī”ti vadati viññāpeti …


pli: “khettaṁ sarāmī”ti vadati viññāpeti …


pli: “vatthuṁ sarāmī”ti vadati viññāpeti …


pli: “hiraññaṁ sarāmī”ti vadati viññāpeti …


pli: “suvaṇṇaṁ sarāmī”ti vadati viññāpeti …


pli: “sippaṁ sarāmī”ti vadati viññāpeti …


pli: “pubbe hasitaṁ lapitaṁ kīḷitaṁ samanussarāmī”ti vadati viññāpeti.


pli: Evampi, bhikkhave, dubbalyāvikammañceva hoti sikkhā ca apaccakkhātā.


pli: Atha vā pana ukkaṇṭhito anabhirato sāmaññā cavitukāmo


pli: bhikkhubhāvaṁ aṭṭīyamāno harāyamāno jigucchamāno


pli: gihibhāvaṁ patthayamāno …pe…


pli: asakyaputtiyabhāvaṁ patthayamāno—


pli: “mātā me atthi, sā mayā posetabbā”ti vadati viññāpeti …


pli: “pitā me atthi, so mayā posetabbo”ti vadati viññāpeti …


pli: “bhātā me atthi, so mayā posetabbo”ti vadati viññāpeti …


pli: “bhaginī me atthi, sā mayā posetabbā”ti vadati viññāpeti …


pli: “putto me atthi, so mayā posetabbo”ti vadati viññāpeti …


pli: “dhītā me atthi, sā mayā posetabbā”ti vadati viññāpeti …


pli: “pajāpati me atthi, sā mayā posetabbā”ti vadati viññāpeti …


pli: “ñātakā me atthi, te mayā posetabbā”ti vadati viññāpeti …


pli: “mittā me atthi, te mayā posetabbā”ti vadati viññāpeti.


pli: “mātā me atthi, sā maṁ posessatī”ti vadati viññāpeti …


pli: “pitā me atthi, so maṁ posessatī”ti vadati viññāpeti …


pli: “bhātā me atthi, so maṁ posessatī”ti vadati viññāpeti …


pli: “bhaginī me atthi, sā maṁ posessatī”ti vadati viññāpeti …


pli: “putto me atthi, so maṁ posessatī”ti vadati viññāpeti …


pli: “dhītā me atthi, sā maṁ posessatī”ti vadati viññāpeti …


pli: “pajāpati me atthi, sā maṁ posessatī”ti vadati viññāpeti …


pli: “ñātakā me atthi, te maṁ posessantī”ti vadati viññāpeti …


pli: “mittā me atthi, te maṁ posessantī”ti vadati viññāpeti …


pli: “gāmo me atthi, tenāhaṁ jīvissāmī”ti vadati viññāpeti …


pli: “nigamo me atthi, tenāhaṁ jīvissāmī”ti vadati viññāpeti …


pli: “khettaṁ me atthi, tenāhaṁ jīvissāmī”ti vadati viññāpeti …


pli: “vatthu me atthi, tenāhaṁ jīvissāmī”ti vadati viññāpeti …


pli: “hiraññaṁ me atthi, tenāhaṁ jīvissāmī”ti vadati viññāpeti …


pli: “suvaṇṇaṁ me atthi, tenāhaṁ jīvissāmī”ti vadati viññāpeti …


pli: “sippaṁ me atthi, tenāhaṁ jīvissāmī”ti vadati viññāpeti.


pli: Evampi, bhikkhave, dubbalyāvikammañceva hoti sikkhā ca apaccakkhātā.


pli: Atha vā pana ukkaṇṭhito anabhirato sāmaññā cavitukāmo


pli: bhikkhubhāvaṁ aṭṭīyamāno harāyamāno jigucchamāno


pli: gihibhāvaṁ patthayamāno …pe…


pli: asakyaputtiyabhāvaṁ patthayamāno


pli: “dukkaran”ti vadati viññāpeti …


pli: “na sukaran”ti vadati viññāpeti …


pli: “duccaran”ti vadati viññāpeti …


pli: “na sucaran”ti vadati viññāpeti …


pli: “na ussahāmī”ti vadati viññāpeti …


pli: “na visahāmī”ti vadati viññāpeti …


pli: “na ramāmī”ti vadati viññāpeti …


pli: “nābhiramāmī”ti vadati viññāpeti.


pli: Evampi kho, bhikkhave, dubbalyāvikammañceva hoti sikkhā ca apaccakkhātā.


pli: Kathañca, bhikkhave, dubbalyāvikammañceva hoti sikkhā ca paccakkhātā?


pli: Idha, bhikkhave, bhikkhu ukkaṇṭhito anabhirato sāmaññā cavitukāmo


pli: asakyaputtiyabhāvaṁ patthayamāno—


pli: “buddhaṁ paccakkhāmī”ti vadati viññāpeti.


pli: Evampi, bhikkhave, dubbalyāvikammañceva hoti sikkhā ca paccakkhātā.


pli: Atha vā pana ukkaṇṭhito anabhirato sāmaññā cavitukāmo


pli: bhikkhubhāvaṁ aṭṭīyamāno harāyamāno jigucchamāno


pli: gihibhāvaṁ patthayamāno …pe…


pli: “dhammaṁ paccakkhāmī”ti vadati viññāpeti …


pli: “saṅghaṁ paccakkhāmī”ti vadati viññāpeti …


pli: “sikkhaṁ paccakkhāmī”ti vadati viññāpeti …


pli: “vinayaṁ paccakkhāmī”ti vadati viññāpeti …


pli: “pātimokkhaṁ paccakkhāmī”ti vadati viññāpeti …


pli: “uddesaṁ paccakkhāmī”ti vadati viññāpeti …


pli: “upajjhāyaṁ paccakkhāmī”ti vadati viññāpeti …


pli: “ācariyaṁ paccakkhāmī”ti vadati viññāpeti …


pli: “saddhivihārikaṁ paccakkhāmī”ti vadati viññāpeti …


pli: “antevāsikaṁ paccakkhāmī”ti vadati viññāpeti …


pli: “samānupajjhāyakaṁ paccakkhāmī”ti vadati viññāpeti …


pli: “samānācariyakaṁ paccakkhāmī”ti vadati viññāpeti …


pli: “sabrahmacāriṁ paccakkhāmī”ti vadati viññāpeti …


pli: “gihīti maṁ dhārehī”ti vadati viññāpeti …


pli: “upāsakoti maṁ dhārehī”ti vadati viññāpeti …


pli: “ārāmikoti maṁ dhārehī”ti vadati viññāpeti …


pli: “sāmaṇeroti maṁ dhārehī”ti vadati viññāpeti …


pli: “titthiyoti maṁ dhārehī”ti vadati viññāpeti …


pli: “titthiyasāvakoti maṁ dhārehī”ti vadati viññāpeti …


pli: “assamaṇoti maṁ dhārehī”ti vadati viññāpeti …


pli: “asakyaputtiyoti maṁ dhārehī”ti vadati viññāpeti.


pli: Evampi, bhikkhave, dubbalyāvikammañceva hoti sikkhā ca paccakkhātā.


pli: Atha vā pana ukkaṇṭhito anabhirato sāmaññā cavitukāmo


pli: bhikkhubhāvaṁ aṭṭīyamāno harāyamāno jigucchamāno


pli: gihibhāvaṁ patthayamāno …pe…


pli: asakyaputtiyabhāvaṁ patthayamāno—


pli: “alaṁ me buddhenā”ti vadati viññāpeti …pe…


pli: “alaṁ me sabrahmacārīhī”ti vadati viññāpeti.


pli: Evampi …pe…


pli: atha vā pana …pe…


pli: “kiṁ nu me buddhenā”ti vadati viññāpeti …pe…


pli: “kiṁ nu me sabrahmacārīhī”ti vadati viññāpeti …


pli: “na mamattho buddhenā”ti vadati viññāpeti …pe…


pli: “na mamattho sabrahmacārīhī”ti vadati viññāpeti …


pli: “sumuttāhaṁ buddhenā”ti vadati viññāpeti …pe…


pli: “sumuttāhaṁ sabrahmacārīhī”ti vadati viññāpeti.


pli: Yāni vā panaññānipi atthi buddhavevacanāni vā dhammavevacanāni vā saṅghavevacanāni vā sikkhāvevacanāni vā vinayavevacanāni vā pātimokkhavevacanāni vā uddesavevacanāni vā upajjhāyavevacanāni vā ācariyavevacanāni vā saddhivihārikavevacanāni vā antevāsikavevacanāni vā samānupajjhāyakavevacanāni vā samānācariyakavevacanāni vā sabrahmacārivevacanāni vā gihivevacanāni vā upāsakavevacanāni vā ārāmikavevacanāni vā sāmaṇeravevacanāni vā titthiyavevacanāni vā titthiyasāvakavevacanāni vā assamaṇavevacanāni vā asakyaputtiyavevacanāni vā,


pli: tehi ākārehi tehi liṅgehi tehi nimittehi vadati viññāpeti.


pli: Evaṁ kho, bhikkhave, dubbalyāvikammañceva hoti sikkhā ca paccakkhātā.


pli: Kathañca, bhikkhave, apaccakkhātā hoti sikkhā?


pli: Idha, bhikkhave, yehi ākārehi yehi liṅgehi yehi nimittehi sikkhā paccakkhātā hoti tehi ākārehi tehi liṅgehi tehi nimittehi ummattako sikkhaṁ paccakkhāti, apaccakkhātā hoti sikkhā.


pli: Ummattakassa santike sikkhaṁ paccakkhāti, apaccakkhātā hoti sikkhā.


pli: Khittacitto sikkhaṁ paccakkhāti, apaccakkhātā hoti sikkhā.


pli: Khittacittassa santike sikkhaṁ paccakkhāti, apaccakkhātā hoti sikkhā.


pli: Vedanāṭṭo sikkhaṁ paccakkhāti, apaccakkhātā hoti sikkhā.


pli: Vedanāṭṭassa santike sikkhaṁ paccakkhāti, apaccakkhātā hoti sikkhā.


pli: Devatāya santike sikkhaṁ paccakkhāti, apaccakkhātā hoti sikkhā.


pli: Tiracchānagatassa santike sikkhaṁ paccakkhāti, apaccakkhātā hoti sikkhā.


pli: Ariyakena milakkhassa santike sikkhaṁ paccakkhāti, so ca na paṭivijānāti, apaccakkhātā hoti sikkhā.


pli: Milakkhakena ariyassa santike sikkhaṁ paccakkhāti, so ca na paṭivijānāti, apaccakkhātā hoti sikkhā.


pli: Ariyakena ariyassa santike sikkhaṁ paccakkhāti, so ca na paṭivijānāti, apaccakkhātā hoti sikkhā.


pli: Milakkhakena milakkhassa santike sikkhaṁ paccakkhāti, so ca na paṭivijānāti, apaccakkhātā hoti sikkhā.


pli: Davāya sikkhaṁ paccakkhāti, apaccakkhātā hoti sikkhā.


pli: Ravāya sikkhaṁ paccakkhāti, apaccakkhātā hoti sikkhā.


pli: Asāvetukāmo sāveti, apaccakkhātā hoti sikkhā.


pli: Sāvetukāmo na sāveti, apaccakkhātā hoti sikkhā.


pli: Aviññussa sāveti, apaccakkhātā hoti sikkhā.


pli: Viññussa na sāveti, apaccakkhātā hoti sikkhā.


pli: Sabbaso vā pana na sāveti, apaccakkhātā hoti sikkhā.


pli: Evaṁ kho, bhikkhave, apaccakkhātā hoti sikkhā.


pli: Methunadhammo nāma


pli: yo so asaddhammo gāmadhammo vasaladhammo duṭṭhullaṁ odakantikaṁ rahassaṁ dvayaṁdvayasamāpatti, eso methunadhammo nāma.


pli: Paṭisevati nāma


pli: yo nimittena nimittaṁ aṅgajātena aṅgajātaṁ antamaso tilaphalamattampi paveseti, eso paṭisevati nāma.


pli: Antamaso tiracchānagatāyapīti


pli: tiracchānagatitthiyāpi methunaṁ dhammaṁ paṭisevitvā assamaṇo hoti asakyaputtiyo, pageva manussitthiyā. Tena vuccati— “antamaso tiracchānagatāyapī”ti.


pli: Pārājiko hotīti


pli: seyyathāpi nāma puriso sīsacchinno abhabbo tena sarīrabandhanena jīvituṁ; evameva bhikkhu methunaṁ dhammaṁ paṭisevitvā assamaṇo hoti asakyaputtiyo. Tena vuccati— “pārājiko hotī”ti.


pli: Asaṁvāsoti


pli: saṁvāso nāma ekakammaṁ ekuddeso samasikkhatā— eso saṁvāso nāma.


pli: So tena saddhiṁ natthi. Tena vuccati—“asaṁvāso”ti.


pli: Tisso itthiyo—


pli: Tayo ubhatobyañjanakā—


pli: Tayo paṇḍakā—


pli: Tayo purisā—


pli: Manussitthiyā tayo magge methunaṁ dhammaṁ paṭisevantassa āpatti pārājikassa—


pli: vaccamagge, passāvamagge, mukhe.


pli: Amanussitthiyā …pe…


pli: tiracchānagatitthiyā tayo magge methunaṁ dhammaṁ paṭisevantassa āpatti pārājikassa—


pli: Manussubhatobyañjanakassa …


pli: amanussubhatobyañjanakassa …


pli: tiracchānagatubhatobyañjanakassa tayo magge methunaṁ dhammaṁ paṭisevantassa āpatti pārājikassa—


pli: Manussapaṇḍakassa dve magge methunaṁ dhammaṁ paṭisevantassa āpatti pārājikassa—


pli: vaccamagge, mukhe.


pli: Amanussapaṇḍakassa …


pli: tiracchānagatapaṇḍakassa …


pli: manussapurisassa …


pli: amanussapurisassa …


pli: tiracchānagatapurisassa dve magge methunaṁ dhammaṁ paṭisevantassa āpatti pārājikassa—


pli: Bhikkhussa sevanacittaṁ upaṭṭhite manussitthiyā vaccamaggaṁ aṅgajātaṁ pavesentassa āpatti pārājikassa.


pli: Bhikkhussa sevanacittaṁ upaṭṭhite manussitthiyā passāvamaggaṁ …


pli: mukhaṁ aṅgajātaṁ pavesentassa āpatti pārājikassa.


pli: Bhikkhussa sevanacittaṁ upaṭṭhite amanussitthiyā …


pli: tiracchānagatitthiyā …


pli: manussubhatobyañjanakassa …


pli: tiracchānagatubhatobyañjanakassa …


pli: vaccamaggaṁ passāvamaggaṁ mukhaṁ aṅgajātaṁ pavesentassa āpatti pārājikassa.


pli: Bhikkhussa sevanacittaṁ upaṭṭhite manussapaṇḍakassa vaccamaggaṁ mukhaṁ aṅgajātaṁ pavesentassa āpatti pārājikassa.


pli: Bhikkhussa sevanacittaṁ upaṭṭhite amanussapaṇḍakassa …


pli: tiracchānagatapurisassa vaccamaggaṁ mukhaṁ aṅgajātaṁ pavesentassa āpatti pārājikassa.


pli: Bhikkhupaccatthikā manussitthiṁ bhikkhussa santike ānetvā vaccamaggena aṅgajātaṁ abhinisīdenti.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa.


pli: So ce pavesanaṁ na sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa.


pli: So ce pavesanaṁ na sādiyati, paviṭṭhaṁ na sādiyati, ṭhitaṁ sādiyati, uddharaṇaṁ sādiyati, āpatti pārājikassa.


pli: So ce pavesanaṁ na sādiyati, paviṭṭhaṁ na sādiyati, ṭhitaṁ na sādiyati, uddharaṇaṁ sādiyati, āpatti pārājikassa.


pli: So ce pavesanaṁ na sādiyati, paviṭṭhaṁ na sādiyati, ṭhitaṁ na sādiyati, uddharaṇaṁ na sādiyati, anāpatti.


pli: Bhikkhupaccatthikā manussitthiṁ bhikkhussa santike ānetvā passāvamaggena …


pli: mukhena aṅgajātaṁ abhinisīdenti.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa …pe…


pli: na sādiyati, anāpatti.


pli: Bhikkhupaccatthikā manussitthiṁ jāgarantiṁ …


pli: suttaṁ …


pli: mattaṁ …


pli: ummattaṁ …


pli: pamattaṁ …


pli: mataṁ akkhāyitaṁ …


pli: mataṁ yebhuyyena akkhāyitaṁ …pe…


pli: āpatti pārājikassa.


pli: Mataṁ yebhuyyena khāyitaṁ bhikkhussa santike ānetvā vaccamaggena …


pli: passāvamaggena …


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti thullaccayassa …pe…


pli: Bhikkhupaccatthikā amanussitthiṁ …


pli: tiracchānagatitthiṁ …


pli: manussubhatobyañjanakaṁ …


pli: amanussubhatobyañjanakaṁ …


pli: tiracchānagatubhatobyañjanakaṁ bhikkhussa santike ānetvā vaccamaggena …


pli: mukhena aṅgajātaṁ abhinisīdenti.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa …pe…


pli: na sādiyati, anāpatti.


pli: Bhikkhupaccatthikā tiracchānagatubhatobyañjanakaṁ jāgarantaṁ …


pli: suttaṁ …


pli: mattaṁ …


pli: ummattaṁ …


pli: pamattaṁ …


pli: mataṁ akkhāyitaṁ …


pli: mataṁ yebhuyyena akkhāyitaṁ …pe…


pli: āpatti pārājikassa.


pli: Mataṁ yebhuyyena khāyitaṁ bhikkhussa santike ānetvā vaccamaggena …


pli: passāvamaggena …


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti thullaccayassa …pe…


pli: Bhikkhupaccatthikā manussapaṇḍakaṁ …


pli: amanussapaṇḍakaṁ …


pli: tiracchānagatapaṇḍakaṁ bhikkhussa santike ānetvā vaccamaggena …


pli: mukhena aṅgajātaṁ abhinisīdenti.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa …pe…


pli: na sādiyati, anāpatti.


pli: Bhikkhupaccatthikā tiracchānagatapaṇḍakaṁ jāgarantaṁ …


pli: suttaṁ …


pli: mattaṁ …


pli: ummattaṁ …


pli: pamattaṁ …


pli: mataṁ akkhāyitaṁ …


pli: mataṁ yebhuyyena akkhāyitaṁ …pe…


pli: āpatti pārājikassa.


pli: Mataṁ yebhuyyena khāyitaṁ bhikkhussa santike ānetvā vaccamaggena …


pli: Bhikkhupaccatthikā manussapurisaṁ …


pli: amanussapurisaṁ …


pli: tiracchānagatapurisaṁ bhikkhussa santike ānetvā vaccamaggena …